KOMISIJOS PRANEŠIMAS

ES importo kontrolės taisyklių taikymas produktams iš trečiųjų šalių, kuriuos ketinama pateikti ES rinkai kaip ekologiškus produktus arba perėjimo prie ekologinės gamybos laikotarpio produktus. Klausimai ir atsakymai

(2022/C 362/03)

Atsakomybės ribojimo pareiškimas Šis klausimų ir atsakymų dokumentas pateikiamas tik informavimo tikslais ir jo turinys nėra skirtas tam, kad pakeistų susipažinimą su taikytinais teisės šaltiniais ar, kai tinkama, būtiną teisės eksperto nuomonę. Nei Komisija, nei joks jos vardu veikiantis asmuo negali būti laikomi atsakingais už naudojimąsi klausimų ir atsakymų dokumentu ir jo negalima laikyti privalomu teisės aktų aiškinimu. Šis dokumentas skirtas padėti veiklos vykdytojams ir valstybių narių kompetentingoms institucijoms. Aiškinti Sąjungos teisę yra kompetentingas tik Europos Sąjungos Teisingumo Teismas.

Turinys

1. Įvadas 8

2. Bendros taisyklės 9

2.1. Oficialios kontrolės užduočių pavedimas kontrolės įstaigoms 9

2.2. Daugiau nei vienos kompetentingos institucijos, atsakingos už ekologiškų produktų importo patikrinimus, paskyrimas 9

2.3. Siuntos, sudarytos iš prekių, kurių KN kodai yra keli 9

2.4. Siuntų sudėtis 10

2.5. Išankstinis pranešimas apie atvežimą 10

2.6. Už PS patvirtinimą atsakinga institucija. Muitinė 11

2.7. Taikomos muitinės procedūros. Nuostatų dėl specialiųjų muitinės procedūrų taikymo sritis 11

2.8. Deleguotojo reglamento (ES) 2021/2306 7 straipsnio 2 dalyje nurodyto antrojo patikrinimo vieta 11

2.9. Siuntos gavimas, kai ją gauna pirmasis gavėjas 11

2.10. Sertifikavimo reikalavimų taikymo sritis pagal ekologinės gamybos taisykles. Sandėliai ir patalpos, naudojami specialiosioms muitinės procedūroms 12

2.11. OKR II antraštinės dalies IV skyriaus „Mėginių ėmimas, analizės, tyrimai ir diagnostiniai tyrimai“ taikymas ekologiškų produktų importo patikrinimams 12

2.12. Nuoroda į PS muitinės deklaracijoje 12

2.13. Kaip muitinė gali automatizuoti PS ir PS išrašų patikrinimus? 12

3. Ekologiški produktai ir perėjimo prie ekologinės gamybos laikotarpio produktai, kuriems taikoma oficiali kontrolė PKP 13

3.1. Produktų, kuriems taikoma oficiali kontrolė PKP, kategorijos, identifikuojamos pagal jų KN kodus (teigiami sąrašai) 13

3.2. PKP ir KP paskyrimas oficialiai produktų, kuriuos ketinama pateikti rinkai kaip ekologiškus arba perėjimo prie ekologinės gamybos laikotarpio produktus, kontrolei vykdyti ir įtraukimas į sąrašą 14

3.2.1. PKP paskyrimas ir registravimas TRACES sistemoje 14

3.2.2 KP, kurie nėra PKP, paskyrimas ir registravimas TRACES 15

3.2.3 PKP ir KP, išskyrus PKP, įtraukimas į sąrašą 15

3.3 Oficialios ekologiškų produktų ir perėjimo prie ekologinės gamybos laikotarpio produktų, kuriems taikoma oficiali kontrolė PKP, kontrolės vykdymo vieta 16

3.3.1. Oficiali kontrolė, vykdoma toli nuo PKP 16

3.3.2 Papildomos konkrečių trečiųjų šalių kilmės produktų kontrolės vykdymo vieta 16

3.3.3 Tolesnio vežimo taisyklių taikymas ekologiškiems negyvūniniams maisto produktams ir pašarams 16

3.3.4 Perkėlimo į KP procedūra tapatumo ir fiziniams patikrinimams, įskaitant ekologinius patikrinimus, atliekamus kaip tapatumo ir fiziniai patikrinimai, atlikti 17

3.3.5 Tolesnio vežimo į galutinės paskirties vietą dar negavus laboratorinių tyrimų rezultatų procedūra 20

3.4. PS ir BSĮD sąsaja 22

3.4.1. Įvairių kompetentingų institucijų, atsakingų už oficialią SFS kontrolę ir ekologinius patikrinimus, paskyrimas 22

3.4.2 Darbuotojai, kompetentingi imti mėginius analizei ir tvirtinti PS 22

3.4.3. Galimybė už oficialią SFS kontrolę ir ekologinius patikrinimus atsakingoms PKP institucijoms veikti nepriklausomai, be kita ko, TRACES sistemoje 23

3.4.4 Su PS susieto BSĮD baigimo pildyti procedūra 23

3.4.5. BSĮD pildymo procedūra, taikoma kai PS 30 langelyje įrašyta „dalis siuntos gali būti išleista į laisvą apyvartą“ 25

3.4.6 BSĮD ir PS išrašų sąsaja 26

3.4.7. Galimybė PS 30 langelyje įrašyti „siunta negali būti išleista į laisvą apyvartą“ 27

3.4.8 Galimybė prašyti išleisti siuntą kaip neekologiškų produktų, kurie, kaip nustatyta, neatitinka ekologinės gamybos taisyklių, siuntą 27

3.4.9. Draudimas išleisti siuntą į rinką prieš patvirtinant PS 27

3.4.10 DLK viršijimas, nustatytas atliekant oficialią SFS kontrolę, neužkertant kelio tam, kad produktais būtų prekiaujama kaip tradiciniais produktais, ir darant poveikį produktų ekologiniam statusui 28

3.4.11 Poveikis koordinuotai sustiprintai kontrolei, kai nesilaikoma PS nustatytų ekologinių taisyklių 28

3.5. Specialiosios muitinės procedūros pagal Deleguotojo reglamento (ES) 2021/2306 7 straipsnio 1 ir 2 dalis 29

3.5.1. Baigimas pildyti BSĮD, kurio reikia specialiosioms muitinės procedūroms įforminti 29

3.5.2. BSĮD nurodoma informacija, įrašytą PS 23 langelyje, naudojantis nuoroda į PS 29

3.6 Išleidimas į laisvą apyvartą 30

3.6.1. Produktų, kuriems PKP taikomi ekologiniai importo patikrinimai, išleidimo į laisvą apyvartą vieta 30

3.6.2 Laikinojo saugojimo vietoje padalytos siuntos 30

4. Ekologiški produktai ir perėjimo prie ekologinės gamybos laikotarpio produktai, kuriems netaikoma oficiali kontrolė PKP 31

4.1. Ekologiškų produktų ir perėjimo prie ekologinės gamybos laikotarpio produktų, kuriems netaikoma oficiali kontrolė PKP, kategorijos 31

4.2 Išleidimo į laisvą apyvartą punktų registravimas TRACES sistemoje 31

4.3. Galimybė TRACES sistemoje užregistruoti PKP kaip išleidimo į laisvą apyvartą punktą 31

4.4 Poveikis nacionalinėms taisyklėms, susijusioms su augalų sveikatos patikrinimais pagal Įgyvendinimo reglamento (ES) 2019/66 5 straipsnį 31

4.5. Oficiali kontrolė, atliekama toli nuo išleidimo į laisvą apyvartą punktų 32

4.6. Už oficialią SFS kontrolę atsakingos kompetentingos institucijos informacija apie siuntų, kurioms netaikomi ekologiniai patikrinimai PKP, atmetimą 32

5. Dokumente nurodytų ES aktų sąrašas 32

6. Priedai 35

6.1. 3.4.4 punktas. Su PS susieto BSĮD baigimo pildyti procedūra 35

6.2. 3.3.4 punktas. Leidimas perkelti siuntą į KP SFS tapatumo ir fiziniams patikrinimams atlikti,suteikiamas BSĮD 36

6.3. 3.3.4 punktas. Leidimas perkelti siuntą į KP ekologiniams tapatumo ir fiziniams patikrinimams atlikti, suteikiamas PS 37

Terminų žodynėlis

PKP Pasienio kontrolės postas KVNK Koordinuotai vykdoma nuodugnesnė kontrolė, numatyta Įgyvendinimo reglamente (ES) 2019/1873 KN Kombinuotoji nomenklatūra, nustatyta Tarybos reglamente (EEB) Nr. 2658/87 (1) KP Kontrolės punktas, minimas Oficialios kontrolės reglamento (OKR) 53 straipsnio 1 dalies a punkte BSĮD Bendrasis sveikatos įvežimo dokumentas, nurodytas Reglamento (ES) 2017/625 56 straipsnyje BSĮD-D BSĮD, parengtas pagal Įgyvendinimo reglamento (ES) 2019/1715 II priedo 2 dalies D skirsnyje nustatytą formą ir skirtą negyvūninių pašarų ir maisto produktų siuntoms, kurias įvežant į Sąjungą taikoma kuri nors iš priemonių arba sąlygų, nustatytų OKR 47 straipsnio 1 dalies d, e arba f punkte (2) BSĮD-PP BSĮD, parengtas pagal Įgyvendinimo reglamento (ES) 2019/1715 II priedo 2 dalies C skirsnyje nustatytą formą ir skirtas šioms siuntoms: augalų, augalinių produktų ir kitų objektų siuntoms, nurodytoms OKR 47 straipsnio 1 dalies c punkte; augalų, augalinių produktų ir kitų objektų siuntoms, kurias įvežant į Sąjungą taikoma viena iš priemonių arba sąlygų, nustatytų OKR 47 straipsnio 1 dalies d, e arba f punkte, tam tikros kilmės arba ar iš tam tikros vietos atvežtų konkrečių augalų, augalinių produktų ir kitų objektų, kurių atžvilgiu būtina užtikrinti minimalaus lygio oficialią kontrolę, siekiant reaguoti į pripažintus pastovius pavojus ir riziką augalų sveikatai, kaip nustatyta Įgyvendinimo reglamente (ES) 2019/66 (3) PS Patikrinimo sertifikatas DLK Didžiausias pesticidų likučių kiekis (4) Sąjungos prekės Prekės, priskiriamos kuriai nors iš šių kategorijų: a) tik Sąjungos muitų teritorijoje gautos prekės, kurių sudėtyje nėra iš Sąjungos muitų teritorijai nepriklausančių šalių ar teritorijų importuotų prekių; b) iš Sąjungos muitų teritorijai nepriklausančių šalių ar teritorijų į Sąjungos muitų teritoriją įvežtos ir į laisvą apyvartą išleistos prekės; c) prekės, gautos arba pagamintos Sąjungos muitų teritorijoje arba vien tik iš b punkte nurodytų prekių, arba iš a ir b punktuose nurodytų prekių (5) Ne Sąjungos prekės Prekės, kurios nėra Sąjungos prekės arba kurios yra praradusios Sąjungos prekių muitinį statusą (6) OKR Reglamentas (ES) 2017/625 (Oficialios kontrolės reglamentas) (7) EGR Reglamentas (ES) 2018/848 dėl ekologinės gamybos ir ekologiškų produktų ženklinimo (8) Ekologiniai patikrinimai Oficialioji siuntų kontrolė , atliekama siekiant patikrinti, ar laikomasi EGR, nurodoma Komisijos deleguotojo reglamento (ES) 2021/2306 6 straipsnio 1 dalyje Augalų sveikatos patikrinimas Oficiali augalų, augalinių produktų ir kitų objektų kontrolė, atliekama siekiant patikrinti, ar laikomasi toms prekėms taikomų Sąjungos taisyklių dėl apsaugos nuo augalų kenksmingųjų organizmų priemonių SFS Sanitarija ir fitosanitarija Oficiali SFS kontrolė Oficiali kontrolė, atliekama siekiant patikrinti, ar laikomasi OKR 1 straipsnio 2 dalyje nurodytų sanitarijos ir fitosanitarijos taisyklių

1. Įvadas

Reglamentu (ES) 2018/848 (toliau – EGR) nustatomi ekologinės gamybos principai ir taisyklės dėl ekologinės gamybos, susijusio sertifikavimo ir nuorodų, susijusių su ekologine gamyba, naudojimo ženklinant ir reklamuojant produktus, taip pat produktų importo į Sąjungą, siekiant juos pateikti rinkai Sąjungoje kaip ekologiškus arba perėjimo prie ekologinės gamybos laikotarpio produktus, sąlygos ir priemonės, taip pat kontrolės taisyklės, papildančios Reglamente (ES) 2017/625 (Oficialios kontrolės reglamentas (OKR)) nustatytas kontrolės taisykles. EGR pradėtas taikyti 2022 m. sausio 1 d.

Pagal EGR 45 straipsnio 5 dalį atitiktis tame reglamente nurodytoms ekologiškų ir perėjimo prie ekologinės gamybos laikotarpio produktų importo sąlygoms ir priemonėms turi būti nustatoma pasienio kontrolės postuose (PKP) pagal OKR 47 straipsnio 1 dalį. Be to, remiantis OKR 48 straipsnio h punktu, Deleguotuoju reglamentu (ES) 2021/2305 (9) leidžiama tam tikrų kategorijų ekologiškiems produktams ir perėjimo prie ekologinės gamybos laikotarpio produktams PKP vykdomos oficialios kontrolės netaikyti. Kompetentingos institucijos turi atlikti tų produktų, kuriems taikoma išimtis, oficialią kontrolę išleidimo į laisvą apyvartą punktuose, esančiuose valstybėje narėje, kurioje siunta išleidžiama į laisvą apyvartą Sąjungoje (10).

OKR nustatyta oficialios kontrolės ir kitos oficialios veiklos sistema, skirta patikrinti, ar teisingai taikomi Sąjungos žemės ūkio maisto grandinės teisės aktai. Ji apima iš trečiųjų šalių į Sąjungą įvežamų gyvūnų ir prekių oficialią kontrolę. Šiuo atžvilgiu OKR nustatyti du skirtingi importo kontrolės režimai: vienas taikomas OKR 47 straipsnio 1 dalyje nurodytiems gyvūnams ir prekėms, kuriems taikoma PPK vykdoma privaloma oficiali kontrolė įvežant į Sąjungą, o kitas – gyvūnams ir prekėms, išskyrus tuos, kuriems taikoma privaloma oficiali kontrolė PKP. Gyvūnų ir prekių, kuriems netaikoma privaloma oficiali kontrolė PKP, importo kontrolė turi būti atliekama atitinkamoje Sąjungos muitų teritorijos vietoje reguliariai, atsižvelgiant į riziką ir tinkamu dažnumu pagal OKR 44–46 straipsnius. Priešingai, gyvūnų ir prekių siuntoms, kurioms oficiali kontrolė PKP taikoma, turi būti taikomi visų (100 proc.) dokumentų patikrinimai ir vienodu dažnumu atliekami tapatumo ir fiziniai patikrinimai. Ta kontrolė turi būti vykdoma laikantis konkrečių procedūrų, išsamiai išdėstytų OKR 47–64 straipsniuose ir pagal tų straipsnių nuostatas priimtuose deleguotuosiuose ir įgyvendinimo aktuose.

Negyvūninių maisto produktų ir pašarų, augalų, augalinių produktų ir kitų objektų, kuriems taikoma privaloma oficiali kontrolė PKP ir kuriuos ketinama pateikti Sąjungos rinkai kaip ekologiškus produktus arba perėjimo prie ekologinės gamybos laikotarpio produktus, siuntų importo kontrolė gali būti vykdoma kontrolės punktuose, išskyrus PKP, laikantis sąlygų, nustatytų Deleguotajame reglamente (ES) 2019/2123 su pakeitimais, padarytais Deleguotuoju reglamentu (ES) 2021/2305. Be to, PKP kompetentingos institucijos gali leisti toliau vežti negyvūnines prekes į galutinės paskirties vietą, kol bus gauti jų siuntų laboratorinių analizių ir bandymų rezultatai, įskaitant atvejus, kai tos prekės yra ekologiški produktai arba perėjimo prie ekologinės gamybos laikotarpio produktai, kuriems taikoma oficiali kontrolė PKP pagal Deleguotąjį reglamentą (ES) 2019/2124 su pakeitimais.

Valstybės narės yra atsakingos už tai, kad būtų paskirti PKP ir KP, kuriuose turi būti atliekami ekologiniai patikrinimai (11), ir kad būtų nustatyti ir TRACES sistemoje užregistruoti išleidimo į laisvą apyvartą punktai (12).

Be pirmiau minėtų importo kontrolės taisyklių, Deleguotajame reglamente (ES) 2021/2306 (13) nustatytos iš trečiųjų šalių į Sąjungą įvežamų produktų, kuriuos ketinama pateikti Sąjungos rinkai kaip ekologiškus produktus arba perėjimo prie ekologinės gamybos laikotarpio produktus, oficialios kontrolės taisyklės, taikomos tiek produktams, kuriems taikoma oficiali kontrolė PKP, tiek produktams, kuriems oficiali kontrolė PKP netaikoma.

Įgyvendinimo reglamente (ES) 2021/2307 (14) nustatytos taisyklės dėl importuotojų, už siuntas atsakingų veiklos vykdytojų, pirmųjų gavėjų ir gavėjų deklaracijų ir pranešimų apie produktų importą iš trečiųjų valstybių, siekiant tuos produktus tiekti Sąjungos rinkai kaip ekologiškus arba perėjimo prie ekologinės gamybos laikotarpio produktus, taip pat taisyklės dėl valstybių narių kompetentingų institucijų pranešimų apie įtariamus arba nustatytus siuntų neatitikties atvejus.

Šio klausimų ir atsakymų dokumento tikslas – pateikti pirmiau minėtų taisyklių dėl produktų, kuriuos ketinama pateikti ES rinkai kaip ekologiškus arba perėjimo prie ekologinės gamybos laikotarpio produktus, importo kontrolės taikymo gaires. Šiose gairėse išdėstyta, kaip Komisija supranta minėtas taisykles ir kaip, jos nuomone, jos turėtų būti taikomos.

2. Bendros taisyklės

2.1. Oficialios kontrolės užduočių pavedimas kontrolės įstaigoms

Ar kompetentingos institucijos turi galimybę pavesti privačioms kontrolės įstaigoms tam tikras oficialios kontrolės užduotis, susijusias su ekologiškais produktais ir ekologiškų produktų ženklinimu, pvz., mėginių ėmimą?

Taip, tam tikromis sąlygomis. Tokių užduočių pavedimo sąlygos nustatytos EGR 40 straipsnyje. Šios sąlygos taikomos kartu su OKR II antraštinės dalies III skyriumi (žr. EGR 40 straipsnio 1 dalį).

Tačiau EGR 40 straipsnio 4 dalyje pateikiamas oficialios kontrolės užduočių ir su kita oficialia veikla susijusių užduočių, kurių kompetentinga institucija negali pavesti kontrolės įstaigoms, sąrašas. Visų pirma, EGR 40 straipsnio 4 dalies d punkte reikalaujama, kad kompetentingos institucijos negalėtų pavesti „neatitikties šio reglamento nuostatoms, kuriomis nustatomas fizinių patikrinimų <...> dažnumas, tikimybės vertinimo“ užduoties. Tai nereiškia, kad negalima pavesti tam tikras kontrolės užduotis, pavyzdžiui, inter alia, mėginių ėmimą, jei toks užduočių pavedimas atitinka EGR 40 straipsnį ir OKR II antraštinės dalies III skyrių (28 ir paskesnius straipsnius).

2.2. Daugiau nei vienos kompetentingos institucijos, atsakingos už ekologiškų produktų importo patikrinimus, paskyrimas

Ar valstybės narės gali įsteigti skirtingas kompetentingas institucijas, kurios atliktų atitinkamai augalinės ir gyvūninės kilmės produktų importo ekologinius patikrinimus? Visų pirma, ar įmanoma, kad ekologiškų gyvūninių produktų patikrinimo sertifikatus (PS) tvirtintų kompetentinga institucija, atsakinga už gyvūninės kilmės produktų oficialią kontrolę, o ekologiškų augalinių produktų atveju – kita institucija?

Taip. Produktų, kuriuos ketinama pateikti ES rinkai kaip ekologiškus arba perėjimo prie ekologinės gamybos laikotarpio produktus, importo kontrolės taisyklės, taikomos nuo 2022 m. sausio 1 d., nedaro poveikio valstybių narių galimybei paskirti skirtingas kompetentingas institucijas, atsakingas atitinkamai už gyvūninių prekių ekologinių patikrinimų atlikimą ir už susijusių tokių prekių PS patvirtinimą, taip pat už augalinės kilmės prekių ekologinių patikrinimų atlikimą ir susijusių tokių prekių PS patvirtinimą. Atsižvelgiant į tai, pagal OKR 4 straipsnio 2 dalį tuo atveju, kai toje pačioje teritorijoje valstybė narė paveda daugiau nei vienai kompetentingai institucijai nacionaliniu, regioniniu ar vietos lygmeniu organizuoti arba vykdyti oficialią kontrolę ar kitą oficialią veiklą, valstybė narė turi laikytis tam tikrų toje nuostatoje išvardytų reikalavimų dėl efektyvaus ir veiksmingo visų dalyvaujančių institucijų veiklos koordinavimo ir dėl kontrolės nuoseklumo ir veiksmingumo.

2.3. Siuntos, sudarytos iš prekių, kurių KN kodai yra keli

Ar prekių, kurioms taikoma fitosanitarinė kontrolė, atveju vieną ekologiškų produktų ir perėjimo prie ekologinės gamybos laikotarpio produktų siuntą gali sudaryti prekės, kurių Kombinuotosios nomenklatūros (KN) kodai yra keli? Kaip dėl ekologiškų prekių, kurioms taikoma oficiali gyvūnų sveikatos kontrolė, siuntos?

Atsakymas dėl ekologiškų produktų ir perėjimo prie ekologinės gamybos laikotarpio produktų, kuriems taikoma oficiali kontrolė PKP, ir dėl ekologiškų produktų ir perėjimo prie ekologinės gamybos laikotarpio produktų, kuriems oficiali kontrolė PKP netaikoma, skiriasi.

Kalbant apie ekologiškus produktus ir perėjimo prie ekologinės gamybos laikotarpio produktus, kuriems taikoma oficiali kontrolė PKP, mišrios siuntos, t. y. siuntos, sudarytos iš produktų, kuriems taikomi skirtingi KN kodai, leidžiamos produktų, kuriems taikomos OKR 1 straipsnio 2 dalies g punkte nurodytos apsaugos nuo augalų kenkėjų priemonės (fitosanitarinė kontrolė), atveju (15).

Kitų kategorijų prekių, pavyzdžiui, prekių, kurioms taikoma oficiali gyvūnų sveikatos kontrolė, atveju mišrios siuntos neleidžiamos.

Derėtų pažymėti, kad taikant Deleguotąjį reglamentą (ES) 2021/2306 keli konteineriai arba partijos gali būti laikomi viena siunta, jeigu jiems taikomas tas pats PS, jie gabenami ta pačia transporto priemone, yra iš tos pačios teritorijos ar trečiosios šalies ir yra to paties tipo ar klasės arba jiems taikomas tas pats aprašas. Tokiomis aplinkybėmis atitinkamiems konteineriams arba partijoms su vienu PS taikomas tas pats BSĮD.

Ekologiškų produktų ir perėjimo prie ekologinės gamybos laikotarpio produktų, kuriems netaikoma oficiali kontrolė PKP, atveju leidžiamos vadinamosios mišrios visų kategorijų prekių, kurioms taikoma išimtis, siuntos (16).

2.4. Siuntų sudėtis

Ar augalų, augalinių produktų ir kitų objektų siuntą gali sudaryti dalis ekologiškų produktų, kuriems taikoma oficiali kontrolė PKP, ir dalis ekologiškų produktų, kuriems oficiali kontrolė PKP netaikoma?

Ne. Siuntas turėtų sudaryti arba augalai, augaliniai produktai ir kiti objektai, kuriems taikoma oficiali kontrolė PKP (pagal EGR 45 straipsnio 5 dalį), arba augalai, augaliniai produktai ir kiti objektai, kuriems tokia oficiali kontrolė PKP netaikoma. Priežastis yra ta, kad PS turi būti išduotas kiekvienai siuntai, o PS (Deleguotojo reglamento (ES) 2021/2306 priedo I dalies) 10 langelyje turi būti nurodyta, ar siuntai taikoma oficiali kontrolė PKP, ar išleidimo į laisvą apyvartą vietoje.

2.5. Išankstinis pranešimas apie atvežimą

Kaip turėtų būti organizuojamas išankstinis pranešimas apie ekologiškų produktų ir perėjimo prie ekologinės gamybos laikotarpio produktų siuntų atvežimą tiek produktų, kuriems taikoma oficiali kontrolė PKP, tiek produktų, kuriems taikoma oficiali kontrolė išleidimo į laisvą apyvartą punktuose, atveju?

Importuotojas arba atitinkamais atvejais už siuntą atsakingas veiklos vykdytojas (17) turi iš anksto pranešti apie siuntos atvežimą į PKP arba išleidimo į laisvą apyvartą punktą, užpildydamas PS 20 langelį (18).

Be to, ekologiškų produktų ir perėjimo prie ekologinės gamybos laikotarpio produktų, kuriems taikoma oficiali kontrolė PKP, atveju už siuntą atsakingas veiklos vykdytojas turi iš anksto pranešti PKP kompetentingoms institucijoms apie tokios siuntos atvežimą (19), užpildydamas ir TRACES sistemoje pateikdamas atitinkamą BSĮD (20) ir to BSĮD I.10 langelyje nurodydamas numatomą atvežimo į PKP datą ir laiką (21). Kadangi veiklos vykdytojas ketina pateikti šiuos produktus ES rinkai kaip ekologiškus arba perėjimo prie ekologinės gamybos laikotarpio produktus, jis TRACES BSĮD I.31 langelyje turi pasirinkti produkto rūšį „Organic“ (liet. „Ekologiškas“) (22). Be to, veiklos vykdytojas BSĮD turi įrašyti nuorodą į PS.

Pirmiau minėtas išankstinis pranešimas apie visų kategorijų ekologiškus produktus ir perėjimo prie ekologinės gamybos laikotarpio produktus iš esmės turi būti pateiktas likus ne mažiau kaip vienai darbo dienai iki numatomo siuntos atvežimo (23). Kai dėl logistinių apribojimų termino laikytis neįmanoma, pagal Komisijos įgyvendinimo reglamentą (ES) 2019/1013 taikomos nukrypti leidžiančios nuostatos.

2.6. Už PS patvirtinimą atsakinga institucija. Muitinė

Ar PS 10 langelyje nurodyta kompetentinga institucija PKP arba išleidimo į laisvą apyvartą vietoje yra atsakinga už PS patvirtinimą? Ar tai ta pati institucija, kuriai turi būti pateikta muitinės deklaracija?

PS 10 langelyje nurodomas PKP arba kompetentinga institucija išleidimo į laisvą apyvartą vietoje, kurioje atliekamas PS tikrinimas ir patvirtinimas. Jei siunta perkeliama į KP, kuris nėra PKP ekologinio tapatumo ir fiziniams patikrinimams atlikti (24), PS patvirtina KP kompetentinga institucija (25).

PKP, KP ir išleidimo į laisvą apyvartą punktai nebūtinai turi būti muitinės deklaracijos pateikimo vieta. Kompetentingas institucijas, atsakingas už ekologinių patikrinimų atlikimą, paskiria valstybės narės (26). Jei valstybė narė yra suteikusi muitinėms atsakomybę atlikti ekologinius patikrinimus, jos yra atsakingos už PS patvirtinimą.

2.7. Taikomos muitinės procedūros. Nuostatų dėl specialiųjų muitinės procedūrų taikymo sritis

Deleguotojo reglamento (ES) 2021/2306 7 straipsnio 1 ir 2 dalyse daroma nuoroda į muitinį sandėliavimą ir laikinąjį įvežimą perdirbti. Ar leidžiamos kitos muitinės procedūros?

Taip, ekologiškoms prekėms taikomas Sąjungos muitinės kodeksas (Europos Parlamento ir Tarybos reglamentas (ES) Nr. 952/2013 (27)), įskaitant nuostatas dėl specialiųjų muitinės procedūrų. Deleguotajame reglamente (ES) 2021/2306 nustatytos papildomos konkrečios nuostatos, taikomos tik ekologiškų produktų muitinės sandėliavimui ir jų laikinajam įvežimui perdirbti.

Šiuo atžvilgiu reikalavimas atlikti pirmąjį ir antrąjį patikrinimą, kaip numatyta Deleguotojo reglamento (ES) 2021/2306 7 straipsnio 1 ir 2 dalyse, taikomas tik tuo atveju, jei siuntai įforminamos specialiosios muitinės procedūros muitinis sandėliavimas arba laikinasis įvežimas perdirbti, siekiant atlikti vieną iš Deleguotojo reglamento (ES) 2021/2306 7 straipsnio 1 dalies antros pastraipos a ir b punktuose nurodytų paruošimų. Priešingai, jei siuntai įforminama muitinio sandėliavimo procedūra, pavyzdžiui, PS turi būti patvirtintas po vieno patikrinimo, kaip numatyta Deleguotojo reglamento (ES) 2021/2306 6 straipsnyje, o produktų, kuriems taikoma oficiali kontrolė PKP, BSĮD gali būti patvirtintas pažymint langelį „Tinkama vidaus rinkai“ tik patvirtinus PS (28).

2.8. Deleguotojo reglamento (ES) 2021/2306 7 straipsnio 2 dalyje nurodyto antrojo patikrinimo vieta

Ar atitiktis ekologiškiems produktams ir perėjimo prie ekologinės gamybos laikotarpio produktams taikomoms taisyklėms (prieš įvežant siuntą pagal muitinio sandėliavimo arba laikinojo įvežimo perdirbti procedūrą, kad būtų atliktas paruošimas, kaip nurodyta Deleguotojo reglamento (ES) 2021/2306 7 straipsnio 1 dalyje) gali būti tikrinama vienoje valstybėje narėje, o PS tikrinimas ir patvirtinimas po siuntos išvežimo iš muitinės sandėlio arba laikinojo įvežimo perdirbti atliekamas kitoje valstybėje narėje?

Ne. PS 23, 25, 29 ir 30 langelius toje pačioje valstybėje narėje turi užpildyti kompetentinga institucija PS 10 langelyje nurodytame PKP arba išleidimo į laisvą apyvartą punkte.

Todėl, jei su muitiniu sandėliavimu ir laikinuoju įvežimu perdirbti susiję laukeliai yra užpildyti PS 23 langelyje, PKP kompetentinga institucija negali leisti juos perkelti į KP.

2.9. Siuntos gavimas, kai ją gauna pirmasis gavėjas

Ar pirmasis gavėjas turi fiziškai gauti siuntą?

Taip. Kaip nurodyta PS pildymo pastabose, 31 langelį turi užpildyti pirmasis gavėjas, gavęs produktus ir atlikęs reikiamus patikrinimus (29).

2.10. Sertifikavimo reikalavimų taikymo sritis pagal ekologinės gamybos taisykles. Sandėliai ir patalpos, naudojami specialiosioms muitinės procedūroms

Ar reikia sertifikuoti sandėlius ar patalpas, kuriose vykdomos specialiosios muitinės procedūros?

Pagal EGR 35 straipsnio 1 dalį kompetentingos institucijos arba, kai tinkama, kontrolės institucijos ar kontrolės įstaigos veiklos vykdytojams išduoda sertifikatą, kuriuo patvirtinama, kad veikla, apie kurią pranešta pagal EGR 34 straipsnio 1 dalį, atitinka tą reglamentą. Todėl sertifikuoti yra veiklos vykdytojai, o ne veiklos vykdymo vietos. Importuotojai yra sertifikuoti veiklos vykdytojai. Importuotojai taip pat yra atsakingi už tai, kad per specialiąsias muitinės procedūras atliekamos operacijos atitiktų EGR.

2.11. OKR II antraštinės dalies IV skyriaus „Mėginių ėmimas, analizės, tyrimai ir diagnostiniai tyrimai“ taikymas ekologiškų produktų importo patikrinimams

Ar OKR II antraštinės dalies IV skyriuje „Mėginių ėmimas, analizės, tyrimai ir diagnostiniai tyrimai“ nustatytos taisyklės taikomos, kai laboratorija atlieka ekologiškų produktų siuntų analizę?

Taip, OKR, įskaitant jo II antraštinės dalies IV skyrių, taikomas oficialiai kontrolei, atliekamai siekiant patikrinti, ar laikomasi Sąjungos ar valstybių narių lygmeniu nustatytų taisyklių, kad būtų taikomi Sąjungos teisės aktai ekologinės gamybos ir ekologiškų produktų ženklinimo srityje (OKR 1 straipsnio 2 dalies i punktas), įskaitant atvejus, kai tie reikalavimai taikomi į Sąjungą įvežamiems gyvūnams ir prekėms (30).

2.12. Nuoroda į PS muitinės deklaracijoje

Ar tam, kad muitinė žinotų, ar produktai yra ekologiški, ar ne, būtina muitinės deklaracijoje pateikti nuorodą į PS kiekviename muitinės prekių gabenimo etape (t. y. taip pat tais atvejais, kai taikomas laikinasis įvežimas perdirbti arba muitinis sandėliavimas)?

Laikinojo įvežimo perdirbti arba muitinio sandėliavimo pagal Deleguotojo reglamento (ES) 2021/2306 7 straipsnio 1 dalį atveju muitinės deklaracijos, kuria prekės deklaruotos muitinio sandėliavimo arba laikinojo įvežimo perdirbti procedūrai įforminti, registracijos numerį importuotojas turi nurodyti PS 23 langelyje. Taip pat tikslinga šioje konkrečioje muitinės prekių gabenimo vietoje atitinkamoje muitinės deklaracijoje pateikti nuorodą į PS.

Išleidžiant prekes į laisvą apyvartą, importuotojas muitinės deklaracijoje turi nurodyti PS numerį (31).

2.13. Kaip muitinė gali automatizuoti PS ir PS išrašų patikrinimus?

Muitinės gali gauti PS arba PS išrašus naudodamosi TRACES ir ES muitinės vieno langelio sertifikatų mainų sistemos (ES CSW-CERTEX), kuri yra pagrindinė ES muitinės vieno langelio aplinkos sudedamoji dalis, sąsaja (32). Ši sąsaja suteikia muitinei galimybę iš TRACES gauti PS arba PS išrašą struktūrizuotu ir žmogaus skaitomu formatu (PDF), kad būtų galima automatizuoti PS duomenų tikrinimą pagal muitinės deklaracijoje pateiktus duomenis. Be to, ES CSW-CERTEX turi kiekio valdymo funkciją, suteikiančią muitinėms galimybę pranešti apie PS arba PS išrašo naudojimą. Toks kiekio valdymo įrašas yra matomas TRACES sistemoje ir su juo gali susipažinti kompetentingos institucijos ir ekonominės veiklos vykdytojai PDF „Kiekių valdymo“ rodinyje. Tai išankstinio spausdinimo TRACES parinktis, pagal kurią galima parodyti siuntos kiekį, kurį muitinė įformino, ir atitinkamus duomenis (muitinės dokumento registracijos numerį, įformintą kiekį, likusį kiekį ir t. t.).

Nors valstybių narių muitinės šiuo metu neprivalo prisijungti prie ES CSW-CERTEX, TRACES sistemoje bus matomi tik tų valstybių narių, kurios pasirinko jungtis su ES CSW-CERTEX, kiekio valdymo įrašai. Komisijos pasiūlyme dėl reglamento, kuriuo sukuriama ES muitinės vieno langelio aplinka ir iš dalies keičiamas Reglamentas (ES) Nr. 952/2013 (33), siūloma 2025 m. data, iki kurios valstybės narės turės prisijungti prie ES CSW-CERTEX. Tikimasi, kad pasiūlymas bus priimtas ir paskelbtas Oficialiajame leidinyje iki 2022 m. pabaigos.

3. Ekologiški produktai ir perėjimo prie ekologinės gamybos laikotarpio produktai, kuriems taikoma oficiali kontrolė PKP

3.1. Produktų, kuriems taikoma oficiali kontrolė PKP, kategorijos, identifikuojamos pagal jų KN kodus (teigiami sąrašai)

Kurių kategorijų ekologiškiems produktams ir perėjimo prie ekologinės gamybos laikotarpio produktams, identifikuojamiems pagal jų KN kodus, taikoma oficiali kontrolė PKP (teigiami sąrašai)?

Ekologiškų produktų ir perėjimo prie ekologinės gamybos laikotarpio produktų, kuriems taikoma oficiali kontrolė PKP, kategorijos yra tos gyvūnų ir prekių, kuriems taikoma oficiali SFS kontrolė, kategorijos, išvardytos OKR 47 straipsnio 1 dalyje.

1 lentelėje pateikti keli pavyzdžiai.

1 lentelė

Straipsnis Sąrašas Pastabos OKR 47 straipsnio 1 dalies a ir b punktai Įgyvendinimo reglamento (ES) 2021/632 priedas Gyvūnų, gyvūninių produktų, genetinės medžiagos produktų, šalutinių gyvūninių produktų ir jų gaminių, sudėtinių produktų, šieno ir šiaudų, kuriems taikoma oficiali kontrolė PKP, sąrašai, kuriuose nurodomi jų KN kodai. OKR 47 straipsnio 1 dalies c punktas Įgyvendinimo reglamento (ES) 2019/2072 XI priedo A dalis Augalų, augalinių produktų ir kitų objektų, kuriuos įvežant į Sąjungos teritoriją reikia fitosanitarinio sertifikato, kaip nurodyta Reglamento (ES) 2016/2031 72 straipsnio 1 dalyje, ir atitinkamų kilmės arba išsiuntimo trečiųjų šalių sąrašas. Įgyvendinimo reglamento (ES) 2019/2072 XII priedas Augalų, augalinių produktų ir kitų objektų, kuriuos įvežant iš tam tikrų trečiųjų kilmės ar išsiuntimo šalių į tam tikras saugomas zonas reikia turėti fitosanitarinį sertifikatą, sąrašas. OKR 47 straipsnio 1 dalies d ir e punktai Įgyvendinimo reglamento (ES) 2019/1793 I ir II priedai I priedas. Negyvūninės kilmės maisto produktai ir pašarai iš tam tikrų trečiųjų šalių, kuriems laikinai sustiprinta oficiali kontrolė PKP ir KP, nurodant jų KN kodus. II priedas. Maisto produktai ir pašarai iš tam tikrų trečiųjų šalių, kuriems dėl taršos mikotoksinais, įskaitant aflatoksinus, pesticidų liekanas, pentachlorfenolį ir dioksinus rizikos ir mikrobiologinės taršos taikomos specialios įvežimo į Sąjungą sąlygos. Komisijos įgyvendinimo sprendimas 2011/884/ES Neatidėliotinos priemonės, susijusios su neleistinais genetiškai modifikuotais ryžiais ryžių produktuose iš Kinijos I priedas. Produktų sąrašas. Komisijos įgyvendinimo reglamentas (ES) 2021/1533, kuriuo dėl avarijos Fukušimos branduolinėje elektrinėje nustatomi specialūs Japonijos kilmės arba iš jos išsiųstų pašarų ir maisto produktų importo reikalavimai ir panaikinamas Įgyvendinimo reglamentas (ES) 2016/6 Įgyvendinimo reglamento (ES) 2021/1533 4 straipsnio 1 dalyje nurodyti maisto produktai ir pašarai. Komisijos įgyvendinimo reglamentas (ES) 2020/1158 dėl sąlygų, reglamentuojančių trečiųjų šalių kilmės maisto produktų ir pašarų importą po Černobylio atominės elektrinės avarijos (Tekstas svarbus EEE) II priede išvardyti produktai, nurodant atitinkamą KN kodą iš I priede išvardytų trečiųjų šalių. Su augalų sveikata susijusios neatidėliotinos priemonės, minimos OKR 47 straipsnio 1 dalies e punkte. Nebaigtinis su kenksmingųjų organizmų importu susijusių ES neatidėliotinų priemonių sąrašas pateiktas Europos Komisijos tinklalapyje (34)

3.2. PKP ir KP paskyrimas oficialiai produktų, kuriuos ketinama pateikti rinkai kaip ekologiškus arba perėjimo prie ekologinės gamybos laikotarpio produktus, kontrolei vykdyti ir įtraukimas į sąrašą

3.2.1. PKP paskyrimas ir registravimas TRACES sistemoje

Ar valstybės narės privalo paskirti PKP, kuriuose būtų vykdoma ekologiškų produktų ir perėjimo prie ekologinės gamybos laikotarpio produktų oficiali kontrolė?

Taip. Reikalaujama, kad valstybės narės paskirtų PKP ekologiškų produktų ir perėjimo prie ekologinės gamybos laikotarpio produktų, kuriems taikoma oficiali kontrolė PKP pagal EGR 45 straipsnio 5 dalį, oficialiai kontrolei vykdyti (35).

Jei valstybės narės ketina naudoti esamus PKP, kad galėtų vykdyti ekologiškų produktų ir perėjimo prie ekologinės gamybos laikotarpio produktų oficialią kontrolę, jos privalo pranešti Komisijai apie tokį PKP paskyrimo aprėpties išplėtimą, įtraukiant ekologiškus ir perėjimo prie ekologinės gamybos laikotarpio produktus (36), nurodydamos, ar dėl to PKP infrastruktūra pasikeis. Tuo tikslu nacionalinės kompetentingos institucijos raginamos naudoti specialų pranešimo apie PKP šabloną ir užpildytą formą išsiųsti adresais sante-consult-f4@ec.europa.eu sante-consult-f4@ec.europa.eu ir SANTE-IMPORT-CONTROLS@ec.europa.eu. Be to, tuo atveju, jei išplėtus PKP paskyrimo aprėptį būtų pakeista PKP infrastruktūra, kad Komisijai būtų lengviau atlikti vertinimą, nacionalinės kompetentingos institucijos raginamos užpildyti atitinkamas PKP vertinimo lentelės dalis ir užpildytą formą nusiųsti sante-consult-f4@ec.europa.eu.

Valstybės narės privalo užtikrinti, kad PKP atitiktų būtiniausius reikalavimus. Be kita ko, tuo atveju, kai OKR 47 straipsnio 1 dalyje nurodyta už oficialią SFS gyvūnų ir prekių kontrolę atsakinga kompetentinga institucija nėra institucija, atsakinga už ekologiškų produktų ir perėjimo prie ekologinės gamybos laikotarpio produktų patikrinimus, valstybės narės turi užtikrinti, kad atitinkamuose PKP būtų pakankamai tinkamos kvalifikacijos darbuotojų ekologiniams patikrinimams atlikti pagal OKR 64 straipsnio 3 dalies a punktą. Be to, valstybės narės turėtų užtikrinti, kad PKP darbuotojų mokymo programos būtų atnaujinamos, atsižvelgiant į konkrečius gyvūnų ir prekių, kuriuos ketinama pateikti Sąjungos rinkai kaip ekologiškus arba perėjimo prie ekologinės gamybos laikotarpio produktus, importo reikalavimus.

Taip pat reikalaujama, kad valstybės narės užtikrintų tinkamą įvairių kategorijų gyvūnų ir prekių tvarkymo tvarką ir užkirstų kelią rizikai, pavyzdžiui, kryžminei taršai (37). Kalbant apie reikalavimą tinkamai tvarkyti skirtingų kategorijų gyvūnus ir prekes, valstybės narės turi užtikrinti, kad, nepaisant taikomų minimalių reikalavimų dėl dalijimosi PKP įrenginiais, ir ekologiškų, ir neekologiškų (tradicinių) produktų atveju naudojami įrenginiai būtų tvarkomi taip, kad būtų užtikrintas partijų identifikavimas ir išvengta ekologiškų ir perėjimo prie ekologinės gamybos laikotarpio produktų maišymo su produktais ar medžiagomis, neatitinkančiais ekologinės gamybos taisyklių, ar užteršimo jais. Ekologiški ir perėjimo prie ekologinės gamybos laikotarpio produktai visada turi būti aiškiai identifikuojami. Valstybės narės turėtų užtikrinti, kad sulaikyti gyvūnai būtų laikomi, prižiūrimi arba gydomi tinkamomis sąlygomis ir šeriami tinkamais ekologiškais pašarais pagal EGR II priedo II dalies 1.4.1 punkto b papunktį (38).

Pagal EGR 45 straipsnio 5 dalį, kurioje daroma nuoroda į OKR 47 straipsnio 1 dalį, atitiktis ekologiškų produktų ir perėjimo prie ekologinės gamybos laikotarpio produktų importo sąlygoms ir priemonėms nustatoma PKP. Todėl visus ekologinius patikrinimus pirmojo atvežimo PKP reikia atlikti kartu su oficialia SFS kontrole. Taigi yra unikalus PKP, į kurį produktai pirmą kartą atvežami, ir neįmanoma atskirti oficialios SFS kontrolės nuo ekologinių patikrinimų, paskiriant skirtingus PKP. Dėl šios priežasties PKP negalima paskirti tik ekologiniams patikrinimams atlikti. Priešingai, galima paskirti PKP tik vienos ar kelių OKR 47 straipsnio 1 dalyje nurodytų kategorijų gyvūnų ir prekių, kurie yra ekologiški arba perėjimo prie ekologinės gamybos laikotarpio produktai, oficialiai kontrolei atlikti.

Po to, kai Komisija praneša valstybei narei, kad ji gali paskirti PKP ekologiniams patikrinimams atlikti (39), valstybė narė turėtų perduoti sąrašą su paskirtais PKP už TRACES atsakingoms Komisijos tarnyboms (40). Šios tarnybos TRACES sistemoje tam ir (arba) tiems PKP priskirs ekologinę sritį (41). Atitinkamai, kai PKP TRACES sistemoje turės ekologinę sritį, su tuo PKP sujungtų kompetentingų institucijų naudotojai galės peržiūrėti ir patvirtinti ekologiškų siuntų, už kurias atsakingas tas PKP, PS.

3.2.2 KP, kurie nėra PKP, paskyrimas ir registravimas TRACES

Ar reikalaujama, kad valstybės narės paskirtų KP oficialiai ekologiškų produktų ir perėjimo prie ekologinės gamybos laikotarpio produktų kontrolei atlikti?

Valstybės narės gali paskirti KP, kurie nėra PKP (42), kad juose būtų atliekami tam tikrų ekologiškų produktų ir perėjimo prie ekologinės gamybos laikotarpio produktų SFS ir ekologinio tapatumo bei fiziniai patikrinimai pagal Deleguotąjį reglamentą (ES) 2019/2123 (43).

Tuo atveju, kai valstybės narės ketina naudoti esamus KP ekologinio tapatumo ir fiziniams patikrinimams atlikti pagal Deleguotąjį reglamentą (ES) 2019/2123, reikalaujama, kad jos įtrauktų ekologiškus ir perėjimo prie ekologinės gamybos laikotarpio produktus į tų KP paskyrimo aprėptį (44).

Kadangi KP tiesiogiai valdo nacionalinės kompetentingos institucijos, valstybės narės taip pat turėtų atlikti atitinkamus (rankinius) pakeitimus TRACES sistemoje, kad atitinkamas institucijas, turinčias TRACES ekologinę sritį, būtų galima priskirti jų atitinkamiems KP. Taip bus galima atrinkti KP, kurių kontrolės institucijos TRACES sistemoje turi ekologinę sritį, ekologiniams patikrinimams atlikti.

3.2.3 PKP ir KP, išskyrus PKP, įtraukimas į sąrašą

Kaip reikėtų iš dalies pakeisti PKP ir KP sąrašus, kad būtų atsižvelgta į tai, jog ekologiški produktai ir perėjimo prie ekologinės gamybos laikotarpio produktai yra įtraukti į paskyrimo aprėptį?

Remiantis OKR 53 straipsnio 2 dalimi ir 60 straipsnio 1 dalies d punktu, valstybės narės kiekvieno PKP ir KP atveju į PKP ir KP sąrašą turi įtraukti to reglamento 47 straipsnio 1 dalyje nurodytas gyvūnų ir prekių kategorijas, įtrauktas į jo paskyrimo aprėptį. Pagal Įgyvendinimo reglamento (ES) 2019/1014 7 straipsnį reikalaujama, kad valstybės narės minėtuose PKP ir KP sąrašuose naudotų to reglamento I priede nustatytą formą ir Įgyvendinimo reglamento (ES) 2019/1014 II priede nustatytas santrumpas ir specifikacijas.

Šiuo metu Įgyvendinimo reglamento (ES) 2019/1014 II priede ekologiškų produktų ir perėjimo prie ekologinės gamybos laikotarpio produktų santrumpų nėra. Tačiau PKP ir KP sąrašų formos 7 skiltyje valstybėms narėms leidžiama įtraukti papildomas specifikacijas, susijusias su paskyrimo aprėptimi, o specifikacijoje „(1)“ valstybėms narėms leidžiama tokias papildomas specifikacijas nurodyti 7 skiltyje.

Atsižvelgiant į tai, kas išdėstyta pirmiau, kiekvieno oficialiai ekologiškų produktų ir perėjimo prie ekologinės gamybos laikotarpio produktų kontrolei vykdyti paskirto PKP ir KP atveju valstybės narės į PKP ir KP sąrašų formos 7 skiltį turėtų įtraukti papildomas specifikacijas, kuriose būtų nurodyta, kad tokie produktai įtraukti į paskyrimo aprėptį. Tuo tikslu, kad būtų nurodytos į paskyrimo aprėptį įtrauktos ekologiškų arba perėjimo prie ekologinės gamybos laikotarpio produktų kategorijos, jos turėtų vartoti Įgyvendinimo reglamento (ES) 2019/1014 II priede nustatytas santrumpas (pavyzdžiui, įskaitant ekologiškas ir perėjimo prie ekologinės gamybos laikotarpio POA-HC ir PNAO-HC).

PKP sąrašai turėtų būti perduoti už TRACES paramą atsakingoms Komisijos tarnyboms adresu sante-traces@ec.europa.eu, kad atitinkami PKP galėtų būti įtraukti į TRACES sąrašą. KP atveju valstybės narės turės atlikti rankinius pakeitimus TRACES sistemoje (45).

3.3 Oficialios ekologiškų produktų ir perėjimo prie ekologinės gamybos laikotarpio produktų, kuriems taikoma oficiali kontrolė PKP, kontrolės vykdymo vieta

3.3.1. Oficiali kontrolė, vykdoma toli nuo PKP

Ką reiškia oficiali kontrolė, vykdoma toli nuo PKP?

Yra du svarstytini atvejai.

Kalbant apie prekes, kurioms taikoma oficiali kontrolė PKP, OKR 53 straipsnio 1 dalies e punktu Komisijai suteikti įgaliojimai priimti deleguotuosius aktus, kuriais nustatomi atvejai ir sąlygos, kai dokumentų patikrinimai gali būti atliekami per atstumą nuo PKP. Tačiau ši galimybė taikoma tik augalų, augalinių produktų ir kitų objektų, nurodytų to reglamento 47 straipsnio 1 dalies c punkte, siuntoms. Be to, siunta turi fiziškai būti PKP, nepaisant to, kad dokumentai tikrinami nuotoliniu būdu. Taisyklės, kuriomis reglamentuojama ta oficiali kontrolė, nustatytos Deleguotojo reglamento (ES) 2019/2123 II skyriuje.

Kalbant apie prekes, kurioms taikoma oficiali kontrolė PKP, išskyrus augalus, augalinius produktus ir kitus objektus, nurodytus OKR 47 straipsnio 1 dalies c punkte (46), siunta taip pat fiziškai turi būti PKP, kaip numatyta OKR 47 straipsnio 5 dalyje. Pagal OKR 49 straipsnio 1 dalį kompetentinga institucija, naudodamasi visomis turimomis ekspertinėmis žiniomis, atlieka oficialią kontrolę, kuri apima dokumentų tikrinimą PKP.

3.3.2 Papildomos konkrečių trečiųjų šalių kilmės produktų kontrolės vykdymo vieta

Ar gali būti vykdoma papildoma tam tikrų trečiųjų šalių kilmės ekologiškų produktų kontrolė už PKP ribų?

Komisija kartu su valstybėmis narėmis nustato konkrečių trečiųjų šalių kilmės produktų, kuriems turi būti taikoma papildoma kontrolė trečiojoje šalyje pagal Deleguotojo reglamento (ES) 2021/1698 8 straipsnį ir juos įvežant į Sąjungą pagal Deleguotojo reglamento (ES) 2021/2306 6 straipsnio 2 dalį, kategorijas (47). Jei produktas priskiriamas produktų, kuriems taikoma oficiali kontrolė PKP arba KP, kategorijoms, papildoma kontrolė bus atliekama PKP arba KP. Papildoma bet kurio kito produkto, kuriam netaikoma oficiali kontrolė PKP, kontrolė bus vykdoma išleidimo į laisvą apyvartą punkte, nurodytame Deleguotojo reglamento (ES) 2021/2305 4 straipsnyje.

3.3.3 Tolesnio vežimo taisyklių taikymas ekologiškiems negyvūniniams maisto produktams ir pašarams

Kodėl Deleguotajame reglamente (ES) 2019/2124 su pakeitimais, padarytais Deleguotuoju reglamentu (ES) 2021/2305, nėra nuorodos į ekologiškus arba perėjimo prie ekologinės gamybos laikotarpio negyvūninius maisto produktus ir pašarus, nurodomus OKR 47 straipsnio 1 dalies d–f punktuose, kuriems taikoma oficiali kontrolė PKP pagal EGR 45 straipsnio 5 dalį?

Tokios nuorodos įtraukti nebūtina, nes Deleguotasis reglamentas (ES) 2019/2124 jau taikomas negyvūniniams maisto produktams ir pašarams, kuriems taikoma oficiali kontrolė PKP, įskaitant atvejus, kai tokie maisto produktai ir pašarai yra ekologiški arba perėjimo prie ekologinės gamybos laikotarpio produktai, kuriems taikoma oficiali kontrolė PKP pagal ORR 45 straipsnio 5 dalį; Tai nustatyta Deleguotojo reglamento 2019/2124 1 straipsnio 1 dalies a punkto iii papunktyje, kuriame nustatyta, kad to reglamento nuostatos dėl tolesnio vežimo taikomos:

„iii) negyvūniniams maisto produktams ir pašarams, kuriems taikomos Reglamento (ES) 2017/625 47 straipsnio 1 dalies d, e ir f punktuose nurodytuose aktuose numatytos priemonės;“.

Šiuo atžvilgiu EGR 45 straipsnio 5 dalyje nurodyti ekologiški ir perėjimo prie ekologinės gamybos laikotarpio produktai priskiriami prie OKR 47 straipsnio 1 dalies f punkte nurodytų gyvūnų ir prekių kategorijų (48).

3.3.4 Perkėlimo į KP procedūra tapatumo ir fiziniams patikrinimams, įskaitant ekologinius patikrinimus, atliekamus kaip tapatumo ir fiziniai patikrinimai, atlikti

Ar galite išsamiai apibūdinti perkėlimo į KP, išskyrus PKP, tapatumo ir fiziniams patikrinimams atlikti procesą pagal Deleguotąjį reglamentą (ES) 2019/2123?

Deleguotasis reglamentas (ES) 2019/2123 su pakeitimais, padarytais Deleguotuoju reglamentu (ES) 2021/2305, taikomas negyvūninių maisto produktų ir pašarų, taip pat augalų, augalinių produktų ir kitų objektų, kuriuos ketinama pateikti Sąjungos rinkai kaip ekologiškus arba perėjimo prie ekologinės gamybos laikotarpio produktus ir kuriems taikoma oficiali kontrolė PKP pagal EGR 45 straipsnio 5 dalį, siuntoms.

Ekologinių patikrinimų, t. y. tapatumo ir fizinių patikrinimų KP, atlikimo sąlygos nustatytos Deleguotojo reglamento (ES) 2019/2123 su pakeitimais, padarytais Deleguotuoju reglamentu (ES) 2021/2305, 2a straipsnyje. Visų pirma už ekologinius patikrinimus atsakinga PKP kompetentinga institucija gali leisti atlikti tokį perkėlimą tik tuo atveju, jei už oficialią SFS kontrolę atsakingos PKP kompetentingos institucijos BSĮD užregistravo savo leidimą perkelti siuntą į KP maisto ir pašarų saugos patikrinimams, t. y. tapatumo ir fiziniams patikrinimams, arba fitosanitariniams patikrinimams, t. y. tapatumo ir fiziniams patikrinimams, atlikti (49).

Leidimo perkelti į KP dėl ekologinio tapatumo ir fizinių patikrinimų procedūra vykdoma naudojant PS (Deleguotojo reglamento (ES) 2021/2306 priede pateikto PS pavyzdžio 21, 22, 25, 26, 27 ir 29 langeliai). Kita vertus, leidimo perkelti į KP dėl maisto ir pašarų saugos tapatumo ir fizinių patikrinimų (50) arba fitosanitarinio tapatumo ir fizinių patikrinimų (51) procedūra vykdoma naudojant BSĮD.

Jei perkėlimas į KP leidžiamas ir BSĮD, ir PS, ekologinio tapatumo ir fiziniai patikrinimai, taip pat SFS tapatumo ir fiziniai patikrinimai turi būti atliekami tame pačiame KP, kuris turi būti paskirtas siuntoje esančių prekių kategorijai ir turi būti valstybėje narėje, kurioje siunta bus išleista į laisvą apyvartą (52).

Kalbant apie kompetentingos institucijos, atsakingos už ekologinius patikrinimus PKP, pranešimą apie perdavimą už ekologinius patikrinimus atsakingai institucijai KP (53), TRACES sistemoje nėra jokio specialaus pranešimo, kuris būtų automatiškai siunčiamas užpildžius PS 27 langelį. Tačiau kai siuntą leidžiama perkelti į KP (KP pasirenkamas PS 27 langelyje), kompetentingos institucijos, kurios yra už tą KP atsakingos institucijos, galės susipažinti su PS savo duomenų suvestinėje (kur bus rodomi visi jų atsakomybės sričiai priklausantys PS).

Jei PKP kompetentingos institucijos atrenka siuntą tiek maisto ir pašarų saugos patikrinimams, tiek fitosanitariniams patikrinimams, t. y. tapatumo ir fiziniams patikrinimams, ir ekologiniams patikrinimams, t. y. tapatumo ir fiziniams patikrinimams, PKP kompetentingos institucijos turi leisti pervežti siuntą dėl visų tų patikrinimų (54) (vadinamasis visiškas lygiagretumas).

Kai tai susiję su negyvūninių maisto produktų ir pašarų arba augalų, augalinių produktų ir kitų objektų, kuriuos ketinama pateikti Sąjungos rinkai kaip ekologiškus arba perėjimo prie ekologinės gamybos laikotarpio produktus, siuntomis, už oficialią SFS kontrolę atsakinga PKP kompetentinga institucija gali leisti jas perkelti į KP tapatumo ir fiziniams patikrinimams atlikti, siekiant patikrinti, ar laikomasi OKR 1 straipsnio 2 dalyje nurodytų atitinkamai sanitarijos ar fitosanitarijos taisyklių. Šiuo atveju taikomos šios nuostatos (taip pat žr. šio dokumento priede pateiktą specialų sprendimų medį):

— už ekologinius dokumentų patikrinimus atsakinga PKP kompetentinga institucija atlieka tuos patikrinimus ir užpildo PS 25 langelį informacija, susijusia su tų patikrinimų rezultatais. Tame langelyje taip pat turi būti nurodyta, ar siunta pasirinkta tapatumo ir fiziniams patikrinimams atlikti;

— tuo pat metu, jei siunta buvo atrinkta PKP SFS tapatumo ir fiziniams patikrinimams atlikti (pažymėti BSĮD II.4, II.5 ir galbūt II.6 langeliai) ir už oficialią SFS kontrolę atsakinga PKP kompetentinga institucija ketina leisti perkelti siuntą į KP SFS tapatumo ir fiziniams patikrinimams atlikti, ta kompetentinga institucija leidžia perkelti siuntą į KP, išskyrus atvejus, kai: — PS 30 langelyje varnele pažymėtas langelis „siunta negali būti išleista į laisvą apyvartą“ (55). Tai taikoma ir tuo atveju, kai iš informacijos PS 30 langelio matyti, kad dalis siuntos negali būti išleista į laisvą apyvartą (nei kaip ekologiškų, nei kaip tradicinių produktų siunta) (56). Jei PS siunta nėra pasirinkta ekologiniam tapatumo ir fiziniam patikrinimui atlikti, už oficialią SFS kontrolę atsakinga kompetentinga institucija turi palaukti, kol sprendimas bus įrašytas PS 30 langelyje. Priešingai, jei PS siunta yra pasirinkta ekologiniam tapatumo ir fiziniam patikrinimui atlikti, už oficialią SFS kontrolę atsakinga kompetentinga institucija BSĮD gali išduoti leidimą perkelti siuntą nelaukdama, kol bus užpildytas PS 30 langelis. Be to, už oficialią SFS kontrolę atsakinga kompetentinga institucija gali leisti perkelti siuntą į KP ir tuo atveju, jei 25 langelyje nurodyti dokumentų patikrinimų rezultatai yra nepatenkinami, su sąlyga, kad PS 30 langelyje yra įrašytas sprendimas, kad siuntą galima išleisti į laisvą apyvartą kaip neekologiškų produktų siuntą. Šiuo atveju vis dar turėtų būti įmanoma perkelti siuntą į KP maisto ir pašarų saugos arba fitosanitarinio tapatumo ir fiziniams patikrinimams atlikti. KP nereikia paskirti ekologiniams patikrinimams atlikti. Perdavimas į KP atliekamas laikantis taisyklių ir procedūrų, nustatytų Deleguotojo reglamento (ES) 2019/2123 I skyriuje, arba — PS pažymimas specialių muitinės procedūrų langelis (57);

— Jei veiklos vykdytojas nepaprašė perdavimo į KP, už oficialią SFS kontrolę atsakinga PKP kompetentinga institucija gali priimti sprendimą dėl tokio perkėlimo, jei veiklos vykdytojas neprieštarauja šiam sprendimui (58);

— leidus BSĮD II.9 ir II.18 langeliuose nurodytą siuntą perkelti į KP, už siuntą atsakingas veiklos vykdytojas turi išduoti atskirą (paskesnį) BSĮD pagal Deleguotojo reglamento (ES) 2019/2123 2 straipsnio 1 dalies d punktą. Išduodamas šį paskesnį BSĮD, veiklos vykdytojas jo I.31 langelyje turi pasirinkti produkto rūšį „Ekologiškas“ bei į šį paskesnį BSĮD įtraukti nuorodą į PS ir

— po to, kai KP buvo atlikti tapatumo ir fiziniai patikrinimai, už oficialią SFS kontrolę atsakinga KP kompetentinga institucija parengia atskirą (paskesnį) BSĮD. BSĮD gali būti baigtas pildyti pažymint langelį „Tinkama vidaus rinkai“ tik patikrinus PS (naudojantis nuoroda į PS, pateikta BSĮD) (59).

Pavyzdys . PKP fitosanitarinės institucijos sprendimas leisti siuntą perkelti į PK augalų sveikatos patikrinimams atlikti ( darbo procedūra nurodyta BSĮD ). Citrusinių vaisių iš Meksikos, kuriuos ketinama pateikti ES rinkai kaip ekologiškus produktus (BSĮD I.31 langelyje pasirinkta produkto rūšis „Ekologiškas“, o į BSĮD įrašyta nuoroda į PS), siunta pateikta oficialiai kontrolei PKP pirmojo atvežimo valstybėje narėje (1-oje valstybėj narėje). Už siuntą atsakingas veiklos vykdytojas prašo perkelti siuntą į KP augalų sveikatos patikrinimams atlikti 2-oje valstybėje narėje, jei siunta pasirenkama tokiems patikrinimams atlikti, TRACES sistemoje užpildydamas BSĮD-PP I dalies I.20 langelį. Taikomos šios nuostatos: — PS 10 langelyje turi būti nurodytas pirmojo atvežimo PKP (60); — už siuntą atsakingas veiklos vykdytojas BSĮD-PP I.20 langelyje TRACES sistemoje turi nurodyti KP, kurioje turi būti atliekami augalų sveikatos patikrinimai, dalyje, skirtoje „duomenims apie kontroliuojamas paskirties vietas I.20 langelyje“ (61); — už ekologinius patikrinimus atsakinga PKP kompetentinga institucija atlieka ekologinius dokumentų patikrinimus ir tokių patikrinimų rezultatus registruoja atitinkamoje PS 25 langelio dalyje. Be to, PS 25 langelyje nurodoma, ar siunta yra pasirinkta tapatumo ir fiziniams patikrinimams atlikti. PKP atliekami ekologiniai dokumentų patikrinimai; — už fitosanitarinius patikrinimus atsakinga PKP kompetentinga institucija atlieka dokumentų patikrinimus ir, jei šių patikrinimų rezultatai yra patenkinami, gali leisti perkelti siuntą į KP 2-oje valstybėje narėje augalų sveikatos patikrinimams atlikti (62) , TRACES sistemoje užpildydama pirmojo BSĮD-PP II.9 ir II.18 langelius, jei siunta pasirinkta fitosanitariniams tapatumo ir fiziniams patikrinimams atlikti PKP. Jei veiklos vykdytojas nepaprašė perkėlimo į KP, sprendimą dėl tokio perkėlimo gali priimti kompetentinga institucija, jei veiklos vykdytojas neprieštarauja (63) . Tačiau, prieš leisdama perkelti siuntą BSĮD, kompetentinga institucija turi patikrinti PS (naudodamasi BSĮD pateikta nuoroda) ir atsisakyti siuntą perkelti, jei PS 30 langelyje varnele pažymėtas langelis „siunta negali būti išleista į laisvą apyvartą“. Ši nuostata taikoma ir tuo atveju, kai iš informacijos PS 30 langelio matyti, kad dalis siuntos negali būti išleista (nei kaip ekologiškų, nei kaip tradicinių produktų siunta) (64) . Ji taip pat taikoma, jei varnele pažymėtas PS 23 langelis dėl specialiųjų muitinės procedūrų (65); — jei siunta pasirenkama ekologiniam tapatumo ir fiziniam patikrinimui atlikti, už ekologinius patikrinimus atsakinga PKP kompetentinga institucija turi leisti ją perkelti į tą patį KP, kuris yra nurodytas BSĮD (žr. šio dokumento priede pateiktą specialų už ekologinius patikrinimus atsakingos institucijos sprendimų medį); — BSĮD leidus perkelti siuntą, už siuntą atsakingas veiklos vykdytojas turi išduoti atskirą (paskesnį) BSĮD, nurodytą Deleguotojo reglamento (ES) 2019/2123 2 straipsnio 1 dalies d punkte, to BSĮD I.31 langelyje pasirinkti produkto rūšį „Ekologiškas“ bei tame paskesniame BSĮD įrašyti nuorodą į PS, o — už fitosanitarinius patikrinimus atsakinga KP kompetentinga institucija baigia rengti atskirą (paskesnį) BSĮD, nurodytą Deleguotojo reglamento (ES) 2019/2123 2 straipsnio 1 dalies d punkte. BSĮD gali būti baigtas pildyti pažymint langelį „Tinkama vidaus rinkai“ tik patikrinus PS (naudojantis nuoroda į PS, pateikta šiame paskesniame BSĮD).

Pavyzdys Dėl darbo procedūros, taikomos už ekologinius patikrinimus atsakingai PKP kompetentingai institucijai ir susijusios su PS nurodomu leidimu perkelti siuntą į KP ekologiniams tapatybės ir fiziniams patikrinimams atlikti, žr. šio dokumento priede pateiktą specialų sprendimų medį.

Šiuo klausimu taip pat žr.: — šio dokumento priede pateiktą už oficialią SFS kontrolę atsakingos PKP kompetentingos institucijos sprendimų medį, susijusį su BSĮD nurodomu leidimu perkelti siuntą į KP SFS tapatumo ir fiziniams patikrinimams atlikti, ir — šio dokumento priede pateiktą už ekologinius patikrinimus atsakingos PKP kompetentingos institucijos sprendimų medį, susijusį su PS nurodomu leidimu perkelti siuntą į KP ekologiniams tapatumo ir fiziniams patikrinimams atlikti.

3.3.5 Tolesnio vežimo į galutinės paskirties vietą dar negavus laboratorinių tyrimų rezultatų procedūra

Ar galite išsamiai apibūdinti procesą, susijusį su tolesniu vežimu į galutinės paskirties vietą dar negavus fizinių patikrinimų rezultatų pagal Deleguotąjį reglamentą (ES) 2019/2124?

Deleguotasis reglamentas (ES) 2019/2124 taikomas augalams, augaliniams produktams ir kitiems objektams, taip pat negyvūniniams maisto produktams ir pašarams, kuriems taikoma oficiali kontrolė PKP, įskaitant atvejus, kai juos ketinama pateikti Sąjungos rinkai kaip ekologiškus produktus arba perėjimo prie ekologinės gamybos laikotarpio produktus. Pavyzdžiui, į tolesnio vežimo punktus gali būti perkeliami šie negyvūniniai maisto produktai ir pašarai, kuriuos ketinama pateikti Sąjungos rinkai kaip ekologiškus arba perėjimo prie ekologinės gamybos laikotarpio produktus: ryžiai ir ryžių produktai iš Kinijos, kuriems taikomas Įgyvendinimo sprendimas 2011/884/ES; Įgyvendinimo reglamento (ES) 2019/1793 I ir II prieduose išvardyti produktai.

Deleguotasis reglamentas (ES) 2019/2124 netaikomas gyvūniniams produktams.

Atvejai ir sąlygos, kuriais gali būti leidžiamas tolesnis vežimas, įskaitant procedūras, kurių turi būti laikomasi, nustatyti Deleguotojo reglamento (ES) 2019/2124 II skyriaus 3–10 straipsniuose.

Deleguotojo reglamento (ES) 2019/2124 2 straipsnio 4 dalyje terminas „tolesnis vežimas“ apibrėžiamas kaip „prekių siuntų vežimas nuo pasienio kontrolės posto iki jų galutinės paskirties vietos Sąjungoje dar negavus laboratorinių analizių ir tyrimų rezultatų“.

Tolesnio vežimo leidimo sąlygos nustatytos Deleguotojo reglamento (ES) 2019/2124 4 straipsnyje. Įvežimo į Sąjungą PKP kompetentingos institucijos gali leisti toliau vežti siuntas, jei tenkinamos šios sąlygos: a) PKP atliktų dokumentų patikrinimų, tapatumo patikrinimų ir fizinių patikrinimų, išskyrus laboratorinių analizių ir tyrimų, atliekamų vykdant tuos fizinius patikrinimus, rezultatai yra patenkinami; b) už siuntą atsakingas veiklos vykdytojas pateikė tolesnio vežimo leidimo prašymą.

Už siuntą atsakingas veiklos vykdytojas gali prašyti leidimo toliau vežti siuntą, jei siunta pasirenkama PKP laboratoriniams tyrimams atlikti. Ekologiškų ir perėjimo prie ekologinės gamybos laikotarpio produktų siuntos gali būti toliau vežamos šiais atvejais:

— laukiama tik SFS laboratorinių tyrimų rezultatų; šiuo atveju siunta buvo pasirinkta tik SFS laboratoriniams tyrimams (pažymėtas BSĮD II.6 langelis), o ne ekologiniams laboratoriniams tyrimams (atitinkama PS 29 langelyje nurodyta laboratorinio tyrimo dalis nepažymėta) atlikti; arba

— laukiama ir SFS, ir organinių laboratorinių tyrimų rezultatų; šiuo atveju siunta buvo pasirinkta ir SFS, ir organiniams laboratoriniams tyrimams atlikti. Tolesnio vežimo leidimų išdavimo procedūra vykdoma naudojant BSĮD, o PKP kompetentingos institucijos, atsakingos atitinkamai už oficialią SFS kontrolę ir ekologinius patikrinimus, šiuo tikslu turi tarpusavyje bendradarbiauti.

Tačiau negalima leisti siuntą toliau vežti naudojant BSĮD TRACES sistemoje, jei siunta pasirinkta tik ekologiniams laboratoriniams tyrimams (kitaip nei SFS laboratoriniams tyrimams) atlikti. Iš tiesų, leidimą toliau vežti siuntą kompetentingos institucijos turi pateikti naudodamos BSĮD ir toks leidimas gali būti suteiktas tik pažymėjus BSĮD II.4–II.6 langelius.

Jeigu PKP kompetentinga institucija leidžia toliau vežti siuntą pirmiau aprašytais atvejais, siunta turėtų būti vežama į tolesnio vežimo punktus prieš patvirtinant PS ir (arba) baigiant rengti BSĮD. PS gali būti patvirtintas tik tada, kai bus gauti per ekologinius patikrinimus atliekamų laboratorinių analizių rezultatai.

Kai PKP kompetentingos institucijos leidžia toliau vežti siuntą, už siuntą atsakingas veiklos vykdytojas turi išduoti atskirą BSĮD, kaip numatyta Deleguotojo reglamento (ES) 2019/2124 5 straipsnyje. Veiklos vykdytojas šio atskiro (paskesnio) BSĮD I.31 langelyje turi pasirinkti produkto rūšį „Ekologiškas“ ir tą BSĮD įtraukti nuorodą į PS.

Siunta turi būti vežama į tolesnio vežimo punktus, paskirtus pagal Deleguotojo reglamento (ES) 2019/2124 9 straipsnį ir užregistruotus TRACES sistemoje pagal to reglamento 10 straipsnį. Tai, be kita ko, reiškia, kad valstybės narės gali paskirti tolesnio vežimo punktus vienos ar kelių kategorijų prekių siuntoms, kaip nurodyta Deleguotojo reglamento (ES) 2019/2124 1 straipsnio 1 dalies a punkte, jeigu tai yra muitinės sandėliai arba laikinojo saugojimo sandėliai, nurodyti atitinkamai Reglamento (ES) Nr. 952/2013 240 straipsnio 1 dalyje ir 147 straipsnio 1 dalyje (66).

Deleguotojo reglamento (ES) 2019/2124 2 straipsnio 5 dalyje terminas „tolesnio vežimo punktas“ apibrėžtas kaip „galutinės paskirties vietoje Sąjungoje arba vietoje, priklausančioje tos pačios kompetentingos institucijos kompetencijai kaip ir galutinė paskirties vieta, esantis punktas, kurį paskirties valstybė narė yra paskyrusi toliau vežamoms prekių siuntoms saugoti, prieš tokias siuntas išleidžiant į laisvą apyvartą“.

Ekologiškų produktų ir perėjimo prie ekologinės gamybos laikotarpio produktų tolesnio vežimo punktu gali būti laikomos tik pirmojo gavėjo patalpos, nes toliau vežant siuntą numatoma ją vežti į galutinės paskirties vietą, o pirmasis gavėjas (67) gauna siuntą tolesniam paruošimui ir (arba) pardavimui.

Toliau vežamų siuntų vežimo ir saugojimo sąlygos nustatytos Deleguotojo reglamento (ES) 2019/2124 6 straipsnyje. Visų pirma siuntos negalima išvežti iš tolesnio vežimo punkto, kol PKP kompetentingos institucijos priims sprendimą dėl siuntos ir jį įrašys BSĮD pagal OKR 55 straipsnį (68). BSĮD gali būti baigtas pildyti pažymint langelį „Tinkama vidaus rinkai“ tik patikrinus patvirtintą PS (naudojantis nuoroda į PS, pateikta BSĮD).

Deleguotojo reglamento (ES) 2019/2124 7 straipsnyje nustatyti veiksmai, kuriuos turi atlikti PKP kompetentingos institucijos po to, kai suteikia tolesnio vežimo leidimą. Visų pirma, užbaigusios pildyti atskirą BSĮD, nurodytą Deleguotojo reglamento (ES) 2019/2124 5 straipsnyje, ir vadovaudamosi OKR 56 straipsnio 5 dalimi, įvežimo į Sąjungą PKP kompetentingos institucijos turi nedelsdamos apie tai pranešti per TRACES sistemą galutinės paskirties vietos (pirmojo gavėjo) kompetentingoms institucijoms (69). PS turi būti patvirtintas prieš tai, kai bus baigtas pildyti atskiras BSĮD pažymint langelį „Tinkama vidaus rinkai“, ir jį turi patvirtinti už sprendimo registravimą PS atsakinga PKP kompetentinga institucija.

Deleguotojo reglamento (ES) 2019/2124 8 straipsnyje nustatyti veiksmai, kuriuos turi atlikti galutinės paskirties vietos (pirmojo gavėjo) kompetentingos institucijos. Visų pirma galutinės paskirties vietos kompetentingos institucijos turi patvirtinti siuntos atvežimą į tolesnio vežimo punktą, TRACES sistemoje užpildydamos Deleguotojo reglamento (ES) 2019/2124 3 straipsnyje nurodyto BSĮD (pradinio BSĮD, o ne paskesnio BSĮD, nurodyto to reglamento 5 straipsnyje) III dalį. Be to, galutinės paskirties vietos kompetentingos institucijos privalo oficialiai sulaikyti OKR 1 straipsnio 2 dalyje nurodytų taisyklių neatitinkančias siuntas pagal OKR 66 straipsnio 1 dalį ir imtis visų būtinų veiksmų, kad būtų taikomos priemonės, kurias PKP kompetentingos institucijos nurodė taikyti pagal OKR 66 straipsnio 3 ir 4 dalis (70).

Išleisti siuntą į laisvą apyvartą galima tik tada, kai BSĮD yra baigtas pildyti pažymint langelį „Tinkama vidaus rinkai“ pagal OKR 57 straipsnio 2 dalies b punktą, o PS yra nurodyta, kad siunta gali būti išleista į laisvą apyvartą.

3.4. PS ir BSĮD sąsaja

3.4.1. Įvairių kompetentingų institucijų, atsakingų už oficialią SFS kontrolę ir ekologinius patikrinimus, paskyrimas

Keliose valstybėse narėse institucijos, kompetentingos atlikti ekologinius patikrinimus, ir institucijos, kompetentingos vykdyti oficialią SFS kontrolę, yra skirtingos institucijos. Ar nuo 2022 m. sausio 1 d. taikomos ekologiškų produktų importo kontrolės pirmojo įvežimo PKP taisyklės turi įtakos tam nacionaliniam atsakomybės pasidalijimui?

Produktų, kuriuos ketinama pateikti ES rinkai kaip ekologiškus arba perėjimo prie ekologinės gamybos laikotarpio produktus, importo kontrolės taisyklės, taikomos nuo 2022 m. sausio 1 d. (71), nedaro poveikio nei valstybių narių galimybei paskirti skirtingas kompetentingas institucijas, atitinkamai atsakingas už ekologiškų patikrinimų atlikimą ir oficialios SFS kontrolės vykdymą, nei galimybei, kad tokios skirtingos institucijos tuos patikrinimus atliktų PKP.

PS turi tvirtinti kompetentinga institucija, atsakinga už ekologinius patikrinimus, atliekamus atitinkamai PKP arba KP.

Be to, Deleguotojo reglamento (ES) 2021/2306 6 straipsnio 5 dalyje nustatyta, kad pagal OKR 55 straipsnį priimtame sprendime dėl siuntų daroma nuoroda į vieną iš Deleguotojo reglamento (ES) 2021/2306 6 straipsnio 3 dalies pirmoje pastraipoje nurodytų įrašų. Šiuo tikslu BSĮD bus pateikta nuoroda į PS, o tuo atveju, kai remiantis BIS oficialios kontrolės rezultatais BSĮD gali būti baigtas pildyti pažymint langelį „Tinkama vidaus rinkai“, SFS inspektorius, prieš baigdamas pildyti BSĮD, naudodamasis ta nuoroda turėtų atsižvelgti į PS 30 langelyje įrašytą sprendimą (72).

3.4.2 Darbuotojai, kompetentingi imti mėginius analizei ir tvirtinti PS

Ar PS turi tvirtinti valstybinis veterinarijos gydytojas arba augalų sveikatos inspektorius? Ar ekologiniams patikrinimams skirtus mėginius turi imti valstybinis veterinarijos gydytojas arba augalų sveikatos inspektorius?

Ne. Nepaisant to, valstybinis veterinarijos gydytojas arba valstybinis augalų sveikatos pareigūnas turi priimti sprendimą dėl tokių produktų siuntų pagal OKR 55 straipsnio 1 ir 2 dalis. Tuo tikslu valstybinis veterinarijos gydytojas arba valstybinis augalų sveikatos pareigūnas gali baigti pildyti BSĮD pažymėdamas langelį „Tinkama vidaus rinkai“ tik atsižvelgęs į PS 30 langelyje įrašytą sprendimą dėl siuntos (73).

3.4.3. Galimybė už oficialią SFS kontrolę ir ekologinius patikrinimus atsakingoms PKP institucijoms veikti nepriklausomai, be kita ko, TRACES sistemoje

Ar PKP kompetentingos institucijos, atitinkamai atsakingos už ekologinius patikrinimus ir už oficialią SFS kontrolę, gali veikti nepriklausomai? Ar kiekviena iš jų gali būti atskirai paskirta kaip PKP pagal savo kompetencijos sritį?

Taip, šios kompetentingos institucijos gali veikti nepriklausomai. Vis dėlto yra reikalaujama, kad jos keistųsi informacija, jei nustato, kad ta pati siunta neatitinka reikalavimų, arba kita su ekologiniu statusu susijusia informacija (74).

Todėl TRACES sistema leidžia už ekologinius patikrinimus ir už oficialią SFS kontrolę atsakingoms PKP kompetentingoms institucijoms veikti nepriklausomai, kiek tai susiję su baigimu pildyti PS ir BSĮD ir jų pasirašymu. TRACES sistemoje už oficialią SFS kontrolę atsakingoms institucijoms suteikiama tik skaitymo prieiga prie PS per BSĮD, o už ekologinius patikrinimus atsakingoms institucijoms – skaitymo prieigą prie BSĮD, kad joms būtų lengviau susipažinti su PS ir BSĮD.

Komisijai pranešus valstybei narei, kad ji gali paskirti PKP ekologiniams patikrinimams atlikti, valstybė narė turi perduoti už TRACES sistemą atsakingoms Komisijos tarnyboms ekologiniams patikrinimams atlikti paskirtų PKP sąrašą, o šios tarnybos tam (tiems) PKP priskirs ekologinę sritį (75).

3.4.4 Su PS susieto BSĮD baigimo pildyti procedūra

Kokia yra su PS susieto BSĮD baigimo pildyti procedūra?

— Už SFS ir ekologinius patikrinimus atsakinga kompetentinga institucija gauna išankstinį pranešimą apie siuntos atvežimą, pateiktą BSĮD ir PS;

— jei veiklos vykdytojas ketina pateikti produktą Sąjungos rinkai kaip ekologišką arba perėjimo prie ekologinės gamybos laikotarpio produktą, TRACES sistemoje esančio BSĮD I.31 langelyje jis turi pasirinkti produkto rūšį „Ekologiškas“. Tokiu atveju veiklos vykdytojas į BSĮD taip pat turi įtraukti nuorodą į PS. Jei siuntai (pvz., ekologiškų paprikų (Capsicum annuum) iš Dominikos Respublikos) taikomas ir BSĮD-D, ir BSĮD-PP, pirmiau minėti reikalavimai taikomi ir BSĮD-D, ir BSĮD-PP; — jei siuntos vežamos į KP, išskyrus PKP, tapatumo ir fiziniams patikrinimams atlikti, siekiant patikrinti atitiktį SFS taisyklėms, veiklos vykdytojas turi pateikti atskirą BSĮD (76). Už siuntą atsakingas veiklos vykdytojas šio atskiro (paskesnio) BSĮD I.31 langelyje turi pasirinkti produkto rūšį „Ekologiškas“ ir į tą atskirą (paskesnį) BSĮD įtraukti nuorodą į PS; — jei siuntos vežamos į pirmojo gavėjo patalpas, paskirtas tolesnio vežimo punktu, turi būti pateiktas atskiras BSĮD (77). Už siuntą atsakingas veiklos vykdytojas šio atskiro (paskesnio) BSĮD I.31 langelyje turi pasirinkti produkto rūšį „Ekologiškas“ ir į tą atskirą (paskesnį) BSĮD įtraukti nuorodą į PS;

— siunta pristatoma ekologiniams patikrinimams ir oficialiajai SFS kontrolei atlikti pirmojo įvežimo į Sąjungą PKP;

— už ekologinius patikrinimus atsakinga kompetentinga institucija atlieka tuos patikrinimus pagal Deleguotojo reglamento (ES) 2021/2306 6 straipsnį ir patvirtina PS (sprendimas dėl siuntos įrašomas PS 30 langelyje);

— tuo pat metu už oficialią SFS kontrolę atsakinga kompetentinga institucija atlieka tuos patikrinimus ir tų patikrinimų rezultatus įrašo BSĮD II dalyje;

— jei oficialios SFS kontrolės rezultatai nepatenkinami, BSĮD turi būti baigtas pildyti pažymint langelį „Netinkama siunta“; Baigimas pildyti BSĮD II dalį pažymint langelį „Tinkama vidaus rinkai“ TRACES sistemoje blokuojamas vienu iš šių atvejų: — BSĮD I.31 langelyje pasirinkta produkto rūšis „Ekologiškas“, tačiau veiklos vykdytojas į tą BSĮD neįtraukė nuorodos į PS, arba — veiklos vykdytojas į tą BSĮD įtraukė nuorodą į PS, tačiau SFS inspektorius varnele nepažymėjo atitinkamo langelio BSĮD II dalyje: „Patvirtinu, kad [PS nuorodos numeris] susipažinau su susijusios oficialios kontrolės rezultatais ir juos patikrinau“, arba — SFS inspektorius pažymėjo BSĮD II dalyje langelį: „Patvirtinu, kad [PS nuorodos numeris] susipažinau su susijusios oficialios kontrolės rezultatais ir juos patikrinau“, tačiau dėl PS 30 langelyje įrašyto sprendimo BSĮD negalima baigti pildyti pažymint langelį „Tinkama vidaus rinkai“ (78).

— pažymėdama langelį „Patvirtinu, kad [PS nuorodos numeris] susipažinau su susijusios oficialios kontrolės rezultatais ir juos patikrinau“, kaip aprašyta pirmiau, už oficialią SFS kontrolę atsakinga institucija turi atidaryti nuorodą į PS, kuri yra TRACES sistemoje esančiame BSĮD, ir susipažinti su PS 30 langelyje įrašytu sprendimu dėl siuntos (79);

— SFS inspektoriui susipažįstant su PS 30 langelyje įrašytu sprendimu, taikomos šios nuostatos (80): — jei PS 30 langelyje įrašytas sprendimas, kad siuntą galima išleisti į laisvą apyvartą (kaip ekologiškų, perėjimo prie ekologinės gamybos laikotarpio arba tradicinių produktų siuntą), o oficialios SFS kontrolės rezultatai yra nepatenkinami, BSĮD turi būti baigtas pildyti pažymint langelį „Netinkama siunta“ (BSĮD II.16 langelis) (81). Apie šį sprendimą turi būti nedelsiant pranešta kompetentingai institucijai, atsakingai už PS patvirtinimą TRACES sistemoje, kad būtų galima atnaujinti PS (82); — jei PS 30 langelyje įrašytas sprendimas, kad siuntą galima išleisti į laisvą apyvartą (kaip ekologiškų, perėjimo prie ekologinės gamybos laikotarpio arba tradicinių produktų siuntą), ir jei oficialios SFS kontrolės rezultatai yra patenkinami, turi būti užpildytas BSĮD II.12 langelis („Tinkama vidaus rinkai“); — jeigu PS 30 langelyje įrašomas sprendimas, kad siunta negali būti išleista į laisvą apyvartą (nei kaip ekologiškų, nei kaip tradicinių produktų siunta), apie šį sprendimą TRACES sistemoje nedelsiant pranešama atitinkamai kompetentingai institucijai, atsakingai už oficialią SFS kontrolę ir baigimą pildyti BSĮD, ir nurodomos tokio sprendimo priežasty (83). BSĮD baigimas pildyti pažymint langelį „Tinkama vidaus rinkai“ TRACES sistemoje blokuojamas; — jei PS 30 langelyje įrašytas sprendimas, kad dalį siuntos galima išleisti į laisvą apyvartą, TRACES sistemoje BSĮD gali būti galutinai užpildytas pažymint langelį „Tinkama vidaus rinkai“. Tačiau jei iš PS 30 langelio matyti, kad dalis siuntos negali būti išleista į laisvą apyvartą (nei kaip ekologiškų, nei kaip tradicinių produktų siunta) (84), BSĮD turi būti baigtas pildyti pažymint langelį „Netinkama siunta“ vidaus rinkai (85).

Šiuo klausimu taip pat žr. šio dokumento priede pateiktą specialų sprendimų medį.

3.4.5. BSĮD pildymo procedūra, taikoma kai PS 30 langelyje įrašyta „dalis siuntos gali būti išleista į laisvą apyvartą“

Jei PS 30 langelyje įrašomas sprendimas, kad „dalis siuntos gali būti išleista į laisvą apyvartą“, kaip tai atsispindi BSĮD ir kokia procedūra turi būti taikoma?

Reikia išskirti skirtingus atvejus:

1) visa siunta gali būti išleista į laisvą apyvartą, tačiau jos dalis – kaip ekologiškų arba perėjimo prie ekologinės gamybos laikotarpio produktų siunta, o kita dalis – kaip neekologiškų (tradicinių) produktų siunta (1 atvejis), arba

2) tik dalis siuntos gali būti išleista į laisvą apyvartą, o kita dalis negali būti išleista (nei kaip ekologiškų, nei kaip tradicinių produktų siunta) (2 atvejis).

1 atveju už oficialią SFS kontrolę atsakinga kompetentinga institucija baigs rengti BSĮD pažymėdama langelį „Tinkama vidaus rinkai“. Yra du atvejai (86):

— jei siunta padalijama PKP, už siuntą atsakingas veiklos vykdytojas per TRACES sistemą pateikia kiekvienos padalytos siuntos dalies BSĮD (87). PKP kompetentinga institucija baigs pildyti atskirų padalytos siuntos dalių BSĮD, priimdama sprendimą „Tinkama vidaus rinkai“ dėl kiekvienos padalytos siuntos dalies (88). Kiekvienai padalytos siuntos daliai turi būti išduotas PS išrašas (89). Nuorodą į PS išrašą veiklos vykdytojas turi pateikti kiekvienai atskirai siuntos daliai skirtame atskirame (paskesniame) BSĮD (90);

— jei siunta padalijama po išvežimo iš PKP ir prieš ją išleidžiant į laisvą apyvartą, taikomas Deleguotojo reglamento (ES) 2019/1602 6 straipsnis, o už siuntą atsakingas veiklos vykdytojas turi užtikrinti, kad popierinė arba elektroninė BSĮD kopija būtų pridėta prie kiekvienos padalytos siuntos dalies, kol ji bus išleista į laisvą apyvartą. Prie kiekvienos padalytos siuntos dalies turi būti patvirtintas PS išrašas (91).

2 atveju PS įrašytas sprendimas, kad tik dalis siuntos gali būti išleista į laisvą apyvartą (kaip ekologiškų arba neekologiškų produktų siunta), o iš PS 30 langelio matyti, kad dalis siuntos negali būti išleista į laisvą apyvartą (nei kaip ekologiškų, nei kaip tradicinių produktų siunta) (92). Už oficialią SFS kontrolę PKP atsakinga kompetentinga institucija baigs pildyti BSĮD pažymėdama langelį „Netinkama siunta“ vidaus rinkai ir gali nuspręsti pagal OKR 66 straipsnio 4 dalį atmesti tik dalį siuntos. Taikomos Deleguotojo reglamento (ES) 2019/1602 5 straipsnio 2 dalies nuostatos, įskaitant (bet neapsiribojant):

— baigęs pildyti visos siuntos BSĮD, už siuntą atsakingas veiklos vykdytojas turi pateikti kiekvienos padalytos siuntos dalies BSĮD ir jame deklaruoti tos siuntos kiekį, transporto priemonę bei paskirties vietą. Be to, importuotojas pateikia kiekvienos partijos PS išrašą ir atskirame BSĮD, išduotame atskiroms padalytos siuntos dalims, įterpia nuorodą į PS išrašą (93), o

— PKP kompetentinga institucija baigia pildyti atskirų padalytos siuntos dalių BSĮD pagal OKR 56 straipsnio 5 dalį, atsižvelgdama į sprendimą, pateiktą PS išrašo dėl kiekvienos padalytos siuntos dalies 12 langelyje.

3.4.6 BSĮD ir PS išrašų sąsaja

Kaip PS išrašai bus susieti su BSĮD prekėms pagal OKR 47 straipsnio 1 dalį?

Yra keletas scenarijų ir visuose scenarijuose veiklos vykdytojas TRACES sistemoje turi pateikti sąsają (94). TRACES sistemoje PS galima susieti su BSĮD, o PS išrašus – su PS, o nuo 2022 m. IV ketvirčio PS išrašus bus galima susieti su BSĮD, be kita ko, su paskesniais arba atskirais BSĮD.

— Jei siunta padalijama po jos išvežimo iš PKP ir prieš jos išleidimą į laisvą apyvartą ir visos partijos išleidžiamos į laisvą apyvartą: — BSĮD ir PS sąsaja (95) ir — PS išrašo ir PS sąsaja (96) bei BSĮD ir PS išrašų sąsaja (97).

— Jei siunta padalijama PKP (98) ir visos partijos išleidžiamos į laisvą apyvartą: — pirmojo BSĮD (pagrindinio arba vadinamojo motininio BSĮD) ir PS sąsaja (99) ir — atskirų (paskesnių) BSĮD, išduotų kiekvienai padalytos siuntos daliai (vadinamųjų antrinių BSĮD), ir PS išrašų sąsaja (100).

— Jei siunta atmetama iš dalies (101): — pirmojo BSĮD (pagrindinio arba vadinamojo motininio BSĮD) ir PS sąsaja (102) ir — atskirų BSĮD (paskesnių, antrinių BSĮD), išduotų priimtai ir atmestai siuntos daliai, ir atitinkamų PS išrašų sąsaja (103).

3.4.7. Galimybė PS 30 langelyje įrašyti „siunta negali būti išleista į laisvą apyvartą“

Ar kompetentinga institucija ir toliau galės PS įrašyti sprendimą, kad siunta negali būti išleista?

Taip. Padėtis išlieka tokia pati kaip iki 2022 m. sausio 1 d., kai už ekologinius patikrinimus atsakingi inspektoriai galėjo TRACES sistemoje priimti sprendimą dėl siuntų, kurios negalėjo būti išleistos į laisvą apyvartą (104).

3.4.8 Galimybė prašyti išleisti siuntą kaip neekologiškų produktų, kurie, kaip nustatyta, neatitinka ekologinės gamybos taisyklių, siuntą

Tuo atveju, kai nesilaikoma EGR, būtinas tyrimas gali užtrukti kelias savaites. Ar BSĮD gali būti baigtas pildyti pažymint langelį „Tinkama vidaus rinkai“, jei buvo atlikta visa kita oficiali kontrolė ir produktas atitinka visas kitas taisykles?

Ne. BSĮD gali būti baigtas pildyti pažymint langelį „Tinkama vidaus rinkai“ tik atlikus visą oficialią kontrolę, įskaitant ekologinius patikrinimus. Todėl, siekiant baigti pildyti BSĮD, reikia užbaigti tyrimą ir patvirtinti PS. Jei atlikus tyrimą nustatoma, kad nesilaikoma EGR reikalavimų, bet prekės gali būti išleistos į laisvą apyvartą vidaus rinkoje kaip tradicinės (neekologiškos), veiklos vykdytojas gali prašyti jas išleisti kaip tradicines prekes. Kompetentinga institucija turi pritarti PS ir jį patvirtinti užpildydama 30 langelį, kad prekes būtų galima išleisti kaip neekologiškas (tradicines). BSĮD bus baigtas rengti, kai tik bus patvirtintas PS.

3.4.9. Draudimas išleisti siuntą į rinką prieš patvirtinant PS

Ar OKR 47 straipsnio 1 dalies b punkte nurodytų produktų ir augalų, augalinių produktų ir kitų objektų, kurių mėginiai imami laboratoriniams tyrimams atliekant ekologinius fizinius patikrinimus, siuntas galima pateikti rinkai kaip ekologiškų produktų arba perėjimo prie ekologinės gamybos laikotarpio produktų siuntas prieš gaunant tuos laboratorinių tyrimų rezultatus, t. y. prieš patvirtinant PS ir prieš baigiant pildyti BSĮD tuo pagrindu?

Ne.

Kompetentingos institucijos, remdamosi laboratorinių tyrimų rezultatais, turi baigti pildyti PS. BSĮD bus patvirtintas pažymint langelį „Tinkama vidaus rinkai“ tik tada, kai PS bus baigtas pildyti ir jo 30 langelyje bus nurodyta, kad siuntą galima išleisti į laisvą apyvartą. Siuntos negalima pateikti rinkai kaip ekologiškų prekių siuntos, kol PS nėra baigtas pildyti.

OKR 47 straipsnio 1 dalies b punkte nurodytų produktų atveju išleisti į laisvą apyvartą negalima pagal Įgyvendinimo reglamento (ES) 2019/2130 4 straipsnio 8 dalį, nes laboratoriniai tyrimai, atliekami siekiant baigti pildyti PS, nėra atsitiktiniai, o yra grindžiami tikimybe, kad bus nesilaikoma EGR (105).

Augalų, augalinių produktų ir kitų objektų atveju išleisti į laisvą apyvartą negalima pagal Įgyvendinimo reglamento (ES) 2019/2130 4 straipsnio 9 dalį, nes ta nuostata netaikoma tais atvejais, kai tokie augalai, augaliniai produktai ir kiti objektai yra ekologiški produktai, kuriems taikoma oficiali kontrolė PKP pagal EGR 45 straipsnio 5 dalį (taigi pagal OKR 47 straipsnio 1 dalies f punktą). Vis dėlto, kiek tai susiję su šiais produktais, Deleguotuoju reglamentu (ES) 2021/2305 iš dalies keičiamas Deleguotasis reglamentas (ES) 2019/2124, kad tokius produktus būtų galima toliau vežti į galutinės paskirties vietą, kol bus gauti laboratorinių tyrimų rezultatai. Pagal Deleguotąjį reglamentą (ES) 2019/2124, jei siunta toliau vežama, valstybės narės turi ją vežti į tolesnio vežimo punktą (pirmojo gavėjo patalpas, paskirtas tolesnio vežimo punktu). Siuntos negalima išvežti iš tolesnio vežimo punkto ir išleisti į laisvą apyvartą, kol PKP kompetentingos institucijos priims sprendimą dėl siuntos pagal OKR 55 straipsnį (106).

3.4.10 DLK viršijimas, nustatytas atliekant oficialią SFS kontrolę, neužkertant kelio tam, kad produktais būtų prekiaujama kaip tradiciniais produktais, ir darant poveikį produktų ekologiniam statusui

Jei atliekant oficialią SFS kontrolę nustatoma, kad produktai viršija taikytinus DLK, tačiau atitinka tą DLK ir todėl jais galima prekiauti kaip tradiciniais produktais, koks bus poveikis PS įrašytam ankstesniam sprendimui suteikti produktams ekologinį statusą (t. y. priimtam neatlikus fizinio patikrinimo)?

Visų maisto produktų atveju atitiktis pesticidams taikomam DLK turi būti nustatyta pagal procedūrą, aprašytą RASFF darbo instrukcijoje 2.2..

Jei atlikus tą procedūrą padaroma išvada, kad produktas neatitinka atitinkamo DLK, jis negali būti pateiktas rinkai nei kaip ekologiškas, nei kaip tradicinis produktas. Tokiu atveju PKP kompetentinga institucija BSĮD turi įrašyti „Netinkama siunta“ vidaus rinkai ir TRACES sistemoje apie tai informuoti atitinkamą PS patvirtinusią kompetentingą instituciją, atsakingą už ekologinius patikrinimus, kad tas PS galėtų būtų atnaujintas (107).

Jei atlikus tą procedūrą padaroma išvada, kad, nepaisant DLK viršijimo, produktai atitinka DLK, šiuos produktus galima pateikti rinkai kaip tradicinius. Tačiau kompetentinga institucija, kuri leido prekiauti produktais kaip tradiciniais produktais, TRACES sistemoje turi pateikti informaciją apie DLK viršijimą, įskaitant laboratorinių tyrimų rezultatus, susijusį PS patvirtinusiai kompetentingai institucijai. Tas pats taikoma ir tuo atveju, kai už oficialią SFS kontrolę atsakinga kompetentinga institucija turi kitos svarbios informacijos apie produkto ekologinį statusą (pavyzdžiui, kai iš laboratorinių tyrimų rezultatų matyti, kad produktas augintas naudojant pesticidus, kurių neleidžiama naudoti ekologiniame žemės ūkyje). Už oficialią SFS kontrolę atsakinga institucija turi sustabdyti baigimo pildyti BSĮD procesą, kol bus priimtas ir PS įrašytas sprendimas dėl produkto ekologinio statuso: kompetentinga institucija, kuri priėmė sprendimą dėl susijusio PS, turi pasinaudoti šia „atitinkama informacija“, kad nuspręstų, ar tai turi įtakos produkto ekologiniam statusui, prireikus atnaujinti PS 30 langelį (108) ir pateikti grįžtamąją informaciją už oficialią SFS kontrolę atsakingai institucijai, neatsižvelgiant į tai, ar PS 30 langelyje įrašytas sprendimas buvo pakeistas, ar nepakeistas.

3.4.11 Poveikis koordinuotai sustiprintai kontrolei, kai nesilaikoma PS nustatytų ekologinių taisyklių

Koks yra PS įrašyto sprendimo, kad siunta neatitinka EGR, poveikis pagal Įgyvendinimo reglamentą (ES) 2019/1873 koordinuotai vykdomai nuodugnesnei kontrolei (KVNK)?

Siuntos atrenkamos koordinuotai vykdomai nuodugnesnei kontrolei (KVNK), susijusiai su konkrečiu OKR 1 straipsnio 2 dalyje nurodytų taisyklių pažeidimu (109).

Kartu su KVNK atitinkamai vykdoma tos pačios rūšies pažeidimo oficiali kontrolė, kaip nurodyta TRACES sistemoje pagal Įgyvendinimo reglamento (ES) 2019/1873 3 straipsnio 1 dalį (110).

Atitinkamai nustatomi priverstiniai patikrinimai, kai į Sąjungą įvežamos trys siuntos, kuriose aptinkamas tos pačios rūšies pažeidimas, nurodytas Įgyvendinimo reglamento (ES) 2019/1873 3 straipsnio 1 dalyje nurodytame pranešime (111).

Kalbant apie Įgyvendinimo reglamento (ES) 2019/1873 6 straipsnio 1 dalies b punkto i papunktį ir 2 dalies a punktą, susijusius su KVNK nutraukimu, juose nurodoma sąlyga „valstybių narių pasienio kontrolės postų kompetentingos institucijos IMSOC užregistravo bent 10, atitinkamai 30, patenkinamų koordinuotai vykdomos nuodugnesnės oficialiosios kontrolės rezultatų iš eilės“. Šiuo atžvilgiu kartu skaitant to reglamento 4 straipsnio 1 dalį ir 6 straipsnį matyti, kad 6 straipsnyje nurodyti patenkinami rezultatai yra rezultatai, susiję su tos pačios rūšies pažeidimu, kaip nurodytasis Įgyvendinimo reglamento (ES) 2019/1873 3 straipsnio 1 dalyje.

Atsižvelgiant į tai, kas išdėstyta pirmiau, tuo atveju, jei pažeidimas, dėl kurio pradėta KVNK, nėra tas pats, kaip nurodytasis PS, ir jei oficialios kontrolės, susijusios su pažeidimu, dėl kurio buvo pradėta KVNK, rezultatai yra patenkinami, patikrinimo rezultatai būtų laikomi patenkinamais, kaip apibrėžta Įgyvendinimo reglamento (ES) 2019/1873 6 straipsnyje. Tai, kad siunta neatitinka EGR, neturėtų įtakos KVNK nutraukimui, laikantis visų Įgyvendinimo reglamento (ES) 2019/1873 6 straipsnyje nustatytų sąlygų.

3.5. Specialiosios muitinės procedūros pagal Deleguotojo reglamento (ES) 2021/2306 7 straipsnio 1 ir 2 dalis

3.5.1. Baigimas pildyti BSĮD, kurio reikia specialiosioms muitinės procedūroms įforminti

Tam, kad siuntai būtų įformintos specialiosios muitinės procedūros (PS 23 langelis), turi būti užbaigtas pildyti BSĮD (112) . Ar tuo tikslu kompetentingos institucijos gali baigti pildyti BSĮD, nors PS tuo importo proceso etapu dar nėra patvirtintas?

Reikalavimas atlikti pirmąjį ir antrąjį patikrinimus, kaip numatyta Deleguotojo reglamento (ES) 2021/2306 7 straipsnio 1 ir 2 dalyse, taikomas tik tuo atveju, jei siuntai įforminama specialioji muitinio sandėliavimo arba laikinojo įvežimo perdirbti procedūra, siekiant atlikti vieną iš Deleguotojo reglamento (ES) 2021/2306 7 straipsnio 1 dalies antros pastraipos a ir b punktuose nurodytų paruošimų. Kita vertus, jei siuntai, pavyzdžiui, įforminama muitinio sandėliavimo procedūra, tuomet PS patvirtinamas po vieno patikrinimo, kaip numatyta Deleguotojo reglamento (ES) 2021/2306 6 straipsnyje, ir tuo pagrindu baigiama pildyti BSĮD.

Jei taikomos Deleguotojo reglamento (ES) 2021/2306 7 straipsnio 1 ir 2 dalys, PKP kompetentinga institucija gali baigti pildyti atitinkamai pirmąjį BSĮD-D arba BSĮD-PP, užpildydama tokių BSĮD II.9 langelį, kad būtų galima įforminti muitinio sandėliavimo arba laikinojo įvežimo perdirbti procedūrą Deleguotojo reglamento (ES) 2021/2306 7 straipsnio 1 dalyje nurodyto paruošimo tikslu. Atlikus antrąjį patikrinimą, numatytą Deleguotojo reglamento (ES) 2021/2306 7 straipsnio 2 dalyje, PS bus patvirtintas ir bus išduotas antrasis BSĮD.

3.5.2. BSĮD nurodoma informacija, įrašytą PS 23 langelyje, naudojantis nuoroda į PS

Deleguotojo reglamento (ES) 2021/2306 6 straipsnio 5 dalies antrame sakinyje nustatytos BSĮD pildymo taisyklės, taikomos tuo atveju, kai importuotojas pažymėjo PS 23 langelį dėl specialiųjų muitinės procedūrų. Ar šią nuostatą bus galima įgyvendinti TRACES sistemoje, atsižvelgiant į tai, kad muitinės procedūros, nurodytos Deleguotojo reglamento (ES) 2021/2306 7 straipsnio 1 dalyje (muitinis sandėliavimas, laikinasis įvežimas perdirbti), nėra nurodytos BSĮD, tačiau patenka į BSĮD įrašyto sprendimo „Tinkama vidaus rinkai“ taikymo sritį?

Deleguotojo reglamento (ES) 2021/2306 6 straipsnio 5 dalyje nustatyta, kad tuo atveju, jei importuotojas pagal Deleguotojo reglamento (ES) 2021/2306 7 straipsnio 1 dalį paprašė įforminti specialiąsias muitinės procedūras, užpildydamas PS 23 langelį, sprendime dėl siuntų pagal OKR 55 straipsnį turi būti nurodoma taikytina muitinės procedūra. Praktiškai:

— žr. šio dokumento 3.5.1 punktą dėl procedūros, kurios turi būti laikomasi įforminant specialiąsias muitinės procedūras, ir

— nuoroda į PS pateikta BSĮD I dalyje, o BSĮD pasirašanti institucija, prieš baigdama pildyti BSĮD, naudodamasi ta nuoroda turėtų susipažinti su PS. Tą nuorodą į PS BSĮD I dalyje privalo pateikti už siuntą atsakingas veiklos vykdytojas (113).

3.6 Išleidimas į laisvą apyvartą

3.6.1. Produktų, kuriems PKP taikomi ekologiniai importo patikrinimai, išleidimo į laisvą apyvartą vieta

Ar siunta gali būti išleista į laisvą apyvartą kitoje valstybėje narėje po to, kai bus atlikti ekologiniai patikrinimai PKP? Ar valstybė narė, kurioje siunta išleista į laisvą apyvartą, bus nurodyta PS?

Reikia išskirti du atvejus:

1 atvejis Produktų, kuriems taikoma oficiali kontrolė PKP, atveju veiklos vykdytojai gali pateikti siuntą išleisti į laisvą apyvartą kitoje valstybėje narėje, o ne toje, kurioje yra PKP. Išleidimo į laisvą apyvartą valstybė narė nebus įtraukta į PS. Tačiau PS 11 langelyje nurodoma paskirties valstybė narė arba pirmojo gavėjo valstybė narė. 2 atvejis Produktų, kuriems netaikoma oficiali kontrolė PKP, tačiau kurie yra tikrinami PKP, nes PKP taip pat registruotas TRACES sistemoje kaip išleidimo į laisvą apyvartą punktas, atveju veiklos vykdytojas turėtų pateikti siuntą išleisti į laisvą apyvartą toje pačioje valstybėje narėje, kurioje yra išleidimo į laisvą apyvartą punktas. Šiuo atveju PKP taip pat turi būti išleidimo į laisvą apyvartą punktas. Taip yra todėl, kad produktų, kuriems netaikoma oficiali kontrolė PKP, atveju ekologiniai patikrinimai turi būti atliekami išleidimo į laisvą apyvartą punkte, esančiame valstybėje narėje, kurioje siunta išleidžiama į laisvą apyvartą Sąjungoje.

3.6.2 Laikinojo saugojimo vietoje padalytos siuntos

Pagal Deleguotojo reglamento (ES) 2021/2306 6 straipsnio 7 dalį muitinė leidžia išleisti į laisvą apyvartą siuntą, kuriai taikomas BSĮD reikalavimas, tik pateikus tinkamai užpildytą BSĮD, kaip numatyta OKR 57 straipsnio 2 dalies b punkte, ir PS, patvirtintą pagal Deleguotojo reglamento (ES) 2021/2306 6 straipsnį, nurodant, kad siunta gali būti išleista į laisvą apyvartą. Ar tai turėtų būti taikoma ir tais atvejais, kai siunta yra padalijama laikinojo saugojimo pagal Reglamento (ES) Nr. 952/2013 144–149 straipsnius vietoje?

Taip, ši taisyklė taikoma, kai muitinėms pateikiamos ne Sąjungos prekės. Todėl siuntą galima padalyti tik patvirtinus PS ir baigus pildyti BSĮD (114).

Be to, prieš išleidžiant siuntą į laisvą apyvartą, kartu su ja turi būti pateiktas BSĮD, kaip numatyta Deleguotojo reglamento (ES) 2019/1602 5 straipsnyje (siuntos, padalytos PKP) ir 6 straipsnyje (siuntos, kurioms taikoma muitinės priežiūra, padalytos jas išvežus iš PKP). Be to, kad siunta būtų padalyta, kiekvienai partijai turi būti išduotas ir patvirtintas PS išrašas (115). Prie partijos pridedamame BSĮD turi būti nurodyta, kad ji „Tinkama vidaus rinkai“. PS išrašas turi būti patvirtintas jo 12 langelyje, nurodant, kad partiją galima išleisti į laisvą apyvartą.

4. Ekologiški produktai ir perėjimo prie ekologinės gamybos laikotarpio produktai, kuriems netaikoma oficiali kontrolė PKP

4.1. Ekologiškų produktų ir perėjimo prie ekologinės gamybos laikotarpio produktų, kuriems netaikoma oficiali kontrolė PKP, kategorijos

Kuriems į Sąjungą įvežamiems ekologiškiems ir perėjimo prie ekologinės gamybos laikotarpio produktams netaikoma oficiali kontrolė pirmojo įvežimo į Sąjungą PKP?

Pagal Deleguotąjį reglamentą (ES) 2021/2305 tam tikrų kategorijų ekologiškiems ir perėjimo prie ekologinės gamybos laikotarpio produktams oficiali kontrolė PKP netaikoma (116). Tokių produktų, kuriems taikoma išimtis, oficiali kontrolė turi būti atliekama išleidimo į laisvą apyvartą punktuose, esančiuose valstybėje narėje, kurioje siunta išleidžiama į laisvą apyvartą Sąjungoje (117).

Išimtis taikoma tik Deleguotojo reglamento (ES) 2021/2305 3 straipsnio a ir b punktuose nurodytų kategorijų produktams. Pagal šią nuostatą ekologiškiems produktams ir perėjimo prie ekologinės gamybos laikotarpio produktams, kuriems netaikoma oficiali SFS kontrolė PKP pagal OKR 47 straipsnio 1 dalį ir atitinkamas BSĮD reikalavimas (118), ekologiniai patikrinimai PKP netaikomi. Produktų, kuriems taikoma oficiali SFS kontrolė PKP, kategorijų, identifikuojamų pagal jų KN kodus (teigiami sąrašai), pavyzdžiai pateikti šio dokumento 3.1 punkto 1 lentelėje.

4.2 Išleidimo į laisvą apyvartą punktų registravimas TRACES sistemoje

Kokios yra išleidimo į laisvą apyvartą punktų registravimo TRACES sistemoje taisyklės?

Pagal Deleguotąjį reglamentą (ES) 2021/2305 tam tikrų kategorijų ekologiškiems ir perėjimo prie ekologinės gamybos laikotarpio produktams oficiali kontrolė PKP netaikoma (119) ir jame nustatyta, kad tokia šių produktų, kuriems taikoma išimtis, kontrolė turi būti atliekama išleidimo į laisvą apyvartą punktuose, esančiuose valstybėje narėje, kurioje siunta išleidžiama į laisvą apyvartą Sąjungoje (120). Valstybės narės privalo informuoti Komisiją apie išleidimo į laisvą apyvartą punktus, kuriuose kompetentingos institucijos vykdo ekologiškų produktų ir perėjimo prie ekologinės gamybos laikotarpio produktų importo kontrolę, nurodydamos kiekvieno išleidimo punkto pavadinimą, adresą ir kontaktinius duomenis (121).

Valstybės narės TRACES sistemoje turi registruoti ir nuolat atnaujinti išleidimo į laisvą apyvartą punktus, už kuriuos jos yra atsakingos ir kuriuose vykdoma ekologiškų ir perėjimo prie ekologinės gamybos laikotarpio produktų, kuriems oficiali kontrolė PKP netaikoma, importo kontrolė. Tokie punktai TRACES sistemoje turi būti registruojami subjekto skiltyje „Kontroliuojama vieta“ kaip naujos rūšies punktas, vadinamas „Išleidimo į laisvą apyvartą punktu“ (122). Valstybės narės taip pat turi paskirti kiekvienam iš šių punktų kompetentingą instituciją.

4.3. Galimybė TRACES sistemoje užregistruoti PKP kaip išleidimo į laisvą apyvartą punktą

Ar PKP TRACES sistemoje gali būti užregistruotas kaip išleidimo į laisvą apyvartą punktas?

Taip, jei PKP turi būti naudojamas ekologiškų ir perėjimo prie ekologinės gamybos laikotarpio produktų, kuriems netaikomi ekologiniai patikrinimai PKP, ekologiniams patikrinimams atlikti (123).

4.4 Poveikis nacionalinėms taisyklėms, susijusioms su augalų sveikatos patikrinimais pagal Įgyvendinimo reglamento (ES) 2019/66 5 straipsnį

Ar pagal Įgyvendinimo reglamento (ES) 2019/66 5 straipsnį reikalaujami augalų, augalinių produktų ir kitų objektų, nurodytų Augalų sveikatos įstatymo 73 straipsnyje, tapatumo ir fiziniai patikrinimai gali būti toliau atliekami PKP pagal nacionalines taisykles?

Taip.

Ekologiškų ir perėjimo prie ekologinės gamybos laikotarpio produktų, kuriems netaikoma oficiali kontrolė PKP, importo patikrinimai turi būti atliekami valstybėje narėje, kurioje siunta išleidžiama į laisvą apyvartą (124) išleidimo į laisvą apyvartą punkte, registruotame TRACES sistemoje (125).

Tačiau Deleguotojo reglamento (ES) 2021/2305 4 straipsniu valstybėms narėms nedraudžiama nustatyti nacionalinių taisyklių, pagal kurias augalų sveikatos kontrolė (tapatumo ir fiziniai patikrinimai), reikalaujama pagal Įgyvendinimo reglamento (ES) 2019/66 5 straipsnį, turėtų būti vykdoma PKP arba KP, nurodytame Deleguotajame reglamente (ES) 2019/2123 su pakeitimais, padarytais Deleguotuoju reglamentu (ES) 2021/2305.

Jei valstybės narės ketina vykdyti visą oficialią kontrolę (augalų sveikatos patikrinimus ir ekologinius patikrinimus) atitinkamai PKP arba KP, tas PKP ir KP turi būti registruoti TRACES sistemoje kaip išleidimo į laisvą apyvartą punktai (126).

4.5. Oficiali kontrolė, atliekama toli nuo išleidimo į laisvą apyvartą punktų

Ar ekologiniai patikrinimai gali būti atliekami toli nuo išleidimo į laisvą apyvartą punktų?

Pagal Deleguotojo reglamento (ES) 2021/2305 4 straipsnio 1 dalį kompetentinga institucija, naudodamasi visomis turimomis ekspertinėmis žiniomis, turi atlikti ekologinius patikrinimus, įskaitant dokumentų patikrinimus išleidimo į laisvą apyvartą punkte.

4.6. Už oficialią SFS kontrolę atsakingos kompetentingos institucijos informacija apie siuntų, kurioms netaikomi ekologiniai patikrinimai PKP, atmetimą

Kalbant apie produktus, kuriems netaikomi ekologiniai patikrinimai PKP, tuo atveju, kai PS 30 langelyje nurodyta, kad siuntos negalima išleisti, ar TRACES sistemoje bus funkcija, leidžianti už ekologinius patikrinimus atsakingai kompetentingai institucijai apie tai pranešti kompetentingai institucijai, atsakingai už oficialią SFS kontrolę?

Šiuo metu TRACES sistemoje nėra tam skirtos jokios konkrečios funkcijos. Tokia komunikacija būtų vykdoma ne TRACES sistemoje kaip įprasto kompetentingų institucijų bendradarbiavimo dalis.

5. Dokumente nurodytų ES aktų sąrašas

Reglamentas (ES) 2017/625 (Oficialios kontrolės reglamentas) (127), nurodomas kaip OKR Reglamentas (ES) 2018/848 dėl ekologinės gamybos ir ekologiškų produktų ženklinimo (128), nurodomas kaip EGR Komisijos deleguotasis reglamentas (ES) 2021/2305 (129) Komisijos deleguotasis reglamentas (ES) 2021/2306 (130) Komisijos įgyvendinimo reglamentas (ES) 2021/2307 (131) Komisijos deleguotasis reglamentas (ES) 2019/1602 (132) Komisijos deleguotasis reglamentas (ES) 2019/2123 (133) Komisijos deleguotasis reglamentas (ES) 2019/2124 (134) Komisijos įgyvendinimo reglamentas (ES) 2019/66 (135) Komisijos įgyvendinimo reglamentas (ES) 2021/632 (136) Komisijos įgyvendinimo reglamentas (ES) 2019/1013 (137) Komisijos įgyvendinimo reglamentas (ES) 2019/1014 (138) Komisijos įgyvendinimo reglamentas (ES) 2021/1533 (139) Komisijos įgyvendinimo reglamentas (ES) 2019/1715 (140) Komisijos įgyvendinimo reglamentas (ES) 2019/1873 (141) Komisijos įgyvendinimo reglamentas (ES) 2019/2130 (142) Komisijos įgyvendinimo reglamentas (ES) 2019/2072 (143) Komisijos įgyvendinimo reglamentas (ES) 2019/1793 (144) Komisijos įgyvendinimo reglamentas (ES) 2020/1158 (145) Komisijos deleguotasis reglamentas (ES) 2021/1698 (146) Komisijos įgyvendinimo sprendimas 2011/884/ES (147)

6. Priedai

6.1. 3.4.4 punktas. Su PS susieto BSĮD baigimo pildyti procedūra

6.2. 3.3.4 punktas. Leidimas perkelti siuntą į KP SFS tapatumo ir fiziniams patikrinimams atlikti, suteikiamas BSĮD

6.3. 3.3.4 punktas. Leidimas perkelti siuntą į KP ekologiniams tapatumo ir fiziniams patikrinimams atlikti, suteikiamas PS

(1) 1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).

(2) Žr. Įgyvendinimo reglamento (ES) 2019/1715 40 straipsnio 1 dalies d punktą.

(3) Žr. Įgyvendinimo reglamento (ES) 2019/1715 40 straipsnio 1 dalies c punktą.

(4) Žr. Europos Parlamento ir Tarybos reglamento (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiančio Tarybos direktyvą 91/414/EEB 3 straipsnio 2 dalies d punktą.

(5) Žr. Reglamento (ES) Nr. 952/2013 5 straipsnio 23 punktą.

(6) Žr. Reglamento (ES) Nr. 952/2013 5 straipsnio 24 punktą.

(7) 2017 m. kovo 15 d. Europos Parlamento ir Tarybos reglamentas (ES) 2017/625 dėl oficialios kontrolės ir kitos oficialios veiklos, kuri vykdoma siekiant užtikrinti maisto ir pašarų srities teisės aktų bei gyvūnų sveikatos ir gerovės, augalų sveikatos ir augalų apsaugos produktų taisyklių taikymą, kuriuo iš dalies keičiami Europos Parlamento ir Tarybos reglamentai (EB) Nr. 999/2001, (EB) Nr. 396/2005, (EB) Nr. 1069/2009, (EB) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 ir (ES) 2016/2031, Tarybos reglamentai (EB) Nr. 1/2005 ir (EB) Nr. 1099/2009 bei Tarybos direktyvos 98/58/EB, 1999/74/EB, 2007/43/EB, 2008/119/EB ir 2008/120/EB, ir kuriuo panaikinami Europos Parlamento ir Tarybos reglamentai (EB) Nr. 854/2004 ir (EB) Nr. 882/2004, Tarybos direktyvos 89/608/EEB, 89/662/EEB, 90/425/EEB, 91/496/EEB, 96/23/EB, 96/93/EB ir 97/78/EB bei Tarybos sprendimas 92/438/EEB (Oficialios kontrolės reglamentas) (OL L 095, 2017 4 7, p. 1).

(8) 2018 m. gegužės 30 d. Europos Parlamento ir Tarybos reglamentas (ES) 2018/848 dėl ekologinės gamybos ir ekologiškų produktų ženklinimo, kuriuo panaikinamas Tarybos reglamentas (EB) Nr. 834/2007 (OL L 150, 2018 6 14, p. 1).

(9) 2021 m. spalio 21 d. Komisijos deleguotasis reglamentas (ES) 2021/2305, kuriuo Europos Parlamento ir Tarybos reglamentas (ES) 2017/625 papildomas taisyklėmis, reglamentuojančiomis atvejus ir sąlygas, kuriais ekologiškiems produktams ir perėjimo prie ekologinės gamybos laikotarpio produktams netaikoma oficiali kontrolė pasienio kontrolės postuose, ir vietą, kurioje vykdoma tokių produktų oficiali kontrolė, ir kuriuo iš dalies keičiami Komisijos deleguotieji reglamentai (ES) 2019/2123 ir (ES) 2019/2124 (OL L 461, 2021 12 27, p. 5).

(10) Deleguotojo reglamento (ES) 2021/2305 4 straipsnis.

(11) Žr. šio dokumento 3.2.1 ir 3.2.2 punktus.

(12) Žr. šio dokumento 4.2 punktą.

(13) 2021 m. spalio 21 d. Komisijos deleguotasis reglamentas (ES) 2021/2306, kuriuo Europos Parlamento ir Tarybos reglamentas (ES) 2018/848 papildomas į Sąjungą importuoti skirtų ekologiškų ir perėjimo prie ekologinės gamybos laikotarpio produktų siuntų oficialiosios kontrolės ir patikrinimo sertifikato taisyklėmis (OL L 461, 2021 12 27, p. 13).

(14) 2021 m. spalio 21 d. Komisijos įgyvendinimo reglamentas (ES) 2021/2307, kuriuo nustatomos reikalaujamų dokumentų ir pranešimų apie importuoti į Sąjungą skirtus ekologiškus ir perėjimo prie ekologinės gamybos laikotarpio produktus taisyklės (OL L 461, 2021 12 27, p. 30).

(15) Šiuo klausimu žr. sąvokos „siunta“ apibrėžtį pagal Deleguotąjį reglamentą (ES) 2021/2306, pateiktą to reglamento 2 straipsnio 1 dalyje, darant nuorodą į OKR 3 straipsnio 37 punkte pateiktą apibrėžtį.

(16) Šiuo klausimu žr. Deleguotajame reglamente (ES) 2021/2306 pateiktą siuntos apibrėžtį, pagal kurią siunta yra „tai tam tikras kiekis vienam ar keliems Kombinuotosios nomenklatūros kodams priskiriamų produktų, kuriems išduotas vienas patikrinimo sertifikatas ir kurie gabenami ta pačia transporto priemone ir importuojami iš tos pačios trečiosios valstybės“ (žr. Deleguotojo reglamento (ES) 2021/2306 2 straipsnio 1 dalį).

(17) Už siuntą atsakingas veiklos vykdytojas – importuotojas arba Sąjungoje įsisteigęs fizinis arba juridinis asmuo, kuris importuotojo vardu pristato siuntą pasienio kontrolės poste.

(18) Žr. Įgyvendinimo reglamento (ES) 2021/2307 3 straipsnio 1 dalį, kurioje nustatytos bendrosios prievolės, susijusios su išankstiniu pranešimu ap